Ўзбекистонда ишлаб чиқаришда ҳалок бўлаётганлар сони ортмоқда\nЎзбекистон Меҳнат ва бандлик вазирлиги меҳнат муҳофазасига риоя этилмаслиги оқибатида мамлакатда бахтсиз ҳодисалар сони ортмоқда, дея бонг урмоқда. Бу ҳақда вазирлик матбуот-хизматига таянган ҳолда Sputnik мухбири хабар берди.\nЖумладан, 2018 йил республика бўйича йил давомида ишлаб чиқаришда 554 та бахтсиз ҳодиса юз берган, шулардан 164 таси ўлим билан тугаган, 364 таси оқибати оғир ва 26 таси гуруҳий бахтсиз ҳодисаларни ташкил этган.\nУшбу бахтсиз ҳодисалар оқибатида 183 нафар ходим ҳалок бўлган, 428 нафари оғир ва 47 нафари енгил тан жароҳати олган.\nРеспублика бўйича жорий йилнинг 5 ойи давомида ишлаб чиқаришда 228 та бахтсиз ҳодисалар юз берган, шулардан 61 таси ўлим билан тугаган, 155 таси оқибати оғир ва 11 таси гуруҳий бахтсиз ҳодисаларни ташкил этган.\nТаҳлилий текширувлар бахтсиз ҳодисаларда асосан иш берувчи томонидан меҳнат муҳофазаси талаблари бажарилмаслиги; ходимларнинг меҳнат муҳофазаси қонунчилигидан етарлича хабардор эмаслиги ва шунга мувофиқ ўз ҳақ-ҳуқуқларини талаб этмаслиги; ходимларнинг норасмий ишлатилиши; меҳнатни муҳофаза қилиш тадбирларига маблағ ажратилмаслиги; ходимларни меҳнат муҳофазаси бўйича йўл-йўриқлардан ўтказиш, меҳнат хавфсизлигига ўқитиш ва билимларни текширган ҳолда ишга тайинлаш ташкил этилмаганлиги каби омиллар таъсири мавжудлигини кўрсатган.\nБандлик ва меҳнат вазирлиги ушбу қонунбузарликларга нисбатан тегишли чора-тадбирлар кўрилаётганини маълум қилган. Хусусан, жорий йилнинг ўтган давридаги қонунбузилишларни бартараф этиш бўйича 6118 та ёзма кўрсатмалар ва 298 та тақдимномалар киритилди, 7262 нафар мансабдор шахсга нисбатан 4899,1 млн. сўм миқдорида маъмурий жарималар қўлланилган.\nБахтсиз ҳодисаларни махсус текшириш жараёнида қонунбузилиши ҳолатларига йўл қўйганлиги учун 207 нафар мансабдор шахсга нисбатан 395543 минг сўмлик маъмурий жарима қўлланилди.\nҚолаверса, 2019 йилнинг 5 ойи давомида Давлат меҳнат инспекцияси томонидан жами 7152 нафар фуқаро мурожаатлари кўриб чиқилиб, шундан 4168 та мурожаат қаноатлантирилган ва 2449 нафар фуқаронинг бузилган меҳнат ҳуқуқлари тикланган, 2830 нафар фуқарога тегишли маслаҳат ва тушунтиришлар берилган, 447 нафар фуқаронинг жами 2 млрд. сўмдан ортиқ иш ҳақлари тегишли тартибда ундирилган.\nКиритилди: 18:17 12.06.2019. Ўқилди: 1598 марта. Фикрлар сони: 0 та.\nНоёб фотолар: Шавкат Мирзиёев оиласи билан Қўқонда


Бугунги кунда давлатимиз томонидан жорий этилаётган қонун, қарор, фармон ва фармойишлар нафақат аҳоли ва тадбиркорлар учун, балки, бюджет ташкилотларга ҳам тегишли экани ўз тасдиғини топмоқда.\nБугунги кунда давлатимиз томонидан жорий этилаётган қонун, қарор, фармон ва фармойишлар нафақат аҳоли ва тадбиркорлар учун, балки, бюджет ташкилотларга ҳам тегишли экани ўз тасдиғини топмоқда. Олинган тезкор маълумотга асосан, 2019 йил 12 январь куни, Қува тумани, “Ўзбек” МФЙ, “Ўзбек” кўчасида жойлашган 17-давлат мактабгача таълим муассасасида хўжалик мудири К.М. муассаса биносида электр ҳисоблагич ускунасини ўрнатмасдан, электр тармоғига ўзбошимчалик билан тўғридан-тўғри уланиб олиб, электр энергиясидан ноқонуний равишда фойдаланиб келаётганлиги аниқланди.\nМазкур ҳолат юзасидан керакли далолатномалар расмийлаштирилиб, энергия ресурси етказиб берилиши тўхтатилиб, электр тармоғидан узилди. Юқоридаги ҳолат бўйича суриштирув ишлари олиб борилиб, қонун ижроси тўлиқ таъминланди ва келтирилган 1 миллион 419 минг сўм зарарни ундириш чоралари кўрилмокда.\n2019 йил 14 январь куни эса Қува тумани, “Гулистон” МФЙда жойлашган 31-умум таълим мактабида мактаб директори Х.П. мактаб биносида электр энергиясидан носоз ҳисоблагич ускунаси ҳамда компьютер дастурида ток трансформатори коэффициэнти 50/5 бўлишига қарамай, бинода 200/5 ток трансформаторидан фойдаланиб, электр энергиясидан ноқонуний равишда фойдаланиб келаётганлиги фош бўлди. Мазкур ҳолат юзасидан керакли далолатномалар расмийлаштирилди ва электр тармоғидан узилиб, суриштирув ишлари давомида 12 миллион 834 минг 700 сўм давлат манфаатларига келтирилган зарар аниқланди.\nМажбурий ижро бюросининг Қува туман бўлими бошлиғи.


hidoyat.uz – “Мовароуннаҳр” нашриётининг сайти - Барқарорлик кафолати\nЎзбекистон Республикаси Конституцияси қабул қилинганлигига 19 йил тўлди. Яратганга шукрлар бўлсин, яна бир улуғ байрамни тинчлик-тотувлик шароитида нишонладик. Ҳар йили ушбу байрамни тантана қилиш баробарида осойишта ҳаётимизда бу куннинг алоҳида ўрни борлигини қалбдан ҳис этамиз.\nМамлакатимизда эътиқод эркинлиги Асосий Қонунимизда кафолатлаб қўйилди. Айни пайтда турли миллат, динлар ва конфессиялар вакиллари ўртасида ўзаро дўстлик, ҳамжиҳатлик, тотувлик ва мўътадиллик муҳити шаклланди.\nЎзбекистон мустақилликни қўлга киритгач, виждон эркинлиги, дин ва диндорларнинг ҳақ-ҳуқуқлари масаласига катта эътибор берилди. Диёримиз мўмин-мусулмонлари Асосий Қонунимизда белгилаб қўйилган ҳуқуқ ва эркинликлардан кенг ва бемалол фойдаланмоқдалар. Бош Қонунимизда белгилаб қўйилган тамойиллар динимиз таълимоти асосларига ҳам тўла мос келади.\n“Динда зўрлаш йўқ, зеро, тўғри йўл янглиш йўлдан ажрим бўлди...” (Бақара, 256).\nДинимизда ота-онанинг фарзанди олдида учта бурчи борлиги айтилади. Чиройли исм қўйиш, гўзал хулқ-атворли этиб тарбиялаш ва вояга етгач, агар ўғил бола бўлса, уйлантириш, қиз бўлса, турмушга беришдир. Бу борада ҳам Ислом динимизнинг қарашларига Асосий Қонунимиз ҳамоҳанг:\nКонституцияда Ўзбекистон ҳудудида яшовчи ҳар бир фуқаронинг манфаатлари, ҳуқуқ ва бурчлари қонун асосида белгилаб қўйилган. Мусулмон халқимизнинг ҳақ-ҳуқуқлари қонунда кафолатлангани туфайли ҳозир республикамизда икки мингдан ортиқ масжид фаолият юритмоқда.\nАйниқса, Президентимиз ташаббуслари билан таъмирланган Бухородаги “Масжиди калон”, Самарқанддаги “Шоҳи зинда”, Қаршидаги “Кўк гумбаз” ва қайта қурилган “Имом Бухорий”, Тошкентдаги “Ҳазрати Имом” ёдгорлик мажмуаларини, Баҳоуддин Нақшбанд, Абдулхолиқ Ғиждувоний, Бурҳониддин Марғиноний каби буюк алломаларимизнинг мақбараларини зиёрат қилган ҳар бир кишининг кўнгли яйрайди.\nСамарқандда “Имом Бухорий” халқаро марказининг фаолият бошлаши ҳам мусулмонлар ҳаётида улкан воқеа бўлди. Биз имомлар учун бу жуда катта ғамхўрликдир. Мен марказда малака ошириш жараёнида шунга амин бўлдим. Бу масканда ҳадис илми, Имом Бухорий, Абу Исо Термизий, Имом Доримий каби улуғ муҳаддислар ҳаёти ва илмий мероси бўйича кенг тадқиқотлар олиб борилади, турли халқаро илмий анжуманлар ўтказилади.\nБу тенгсиз неъматлар шукронаси учун Ватанимиз равнақи йўлида сидқидилдан меҳнат қилишимиз зарур.\nБухоро шаҳри “Хўжа Абдуллоҳ сафедмўйи”жоме масжиди имом-хатиби\n1301 марта ўқилган.


Нурсултон ҳамда Машрабжон Рўзибоевларнинг навбатдаги жанг санаси маълум ёхуд ака-укалар Қозоғистонда жанг қилади\n27 ноябрь, 2021, 10:07\nНурсултон ўз чемпионлик камарини ҳимоя қилади.\nЮртимиз ММА оламининг машҳур вакилларидан бири Нурсултон Рўзибоевнинг навбатдаги жанг санаси маълум бўлди. Юртдошимиз 12 декабрь куни Қозоғистонда ташкил этилувчи "Open FC" промоушенининг навбатдаги турнирида ўз чемпионлик камарини ҳимоя қилади.\nШунингдек, 11 декабрь куни Алмати шаҳрида бўлиб ўтадиган "Октагон" промоушенида "Nursulton Team" клуби аъзолари Машрабжон Рўзибоев, Отабек Тохиров, Камолиддин Мамажонов ҳам ўз жангларини ўтказади.\nТез орада уларнинг рақиблари ҳақида ҳам маълумот берамиз. Воқеалар ривожини бизда кузатиб боринг!\nМаълумот учун, Нурсултон Рўзибоев жорий йилнинг 12 сентябрида "Open Fighting Championship" промоушенининг 10-турнирида бразилиялик Алекс де Паулани мағлуб этиб, ушбу промоушеннинг ўрта вазн (83.9 кг) тоифаси чемпионига айланган эди.


Халқимиз она каломини энг муқаддас неъматларгагина қўшиб қўллайди: она-Ватан, она-табиат, она-тупроқ...\nДарҳақиқат, ер — бебаҳо бойлик. Аҳолининг муносиб ҳаёт кечириши, дастурхонимиз файзу баракаси ундан нечоғли оқилона фойдаланилишига боғлиқ. Шу боис мамлакатимизда қишлоқ хўжалиги ислоҳ қилиниб, соҳага бозор муносабатларини жорий этиш, хусусий мулкчилик шаклини ривожлантириш, экин майдонларини ҳақиқий эгасига беришга қаратилган тизимли ишлар олиб борилаяпти. Президентимизнинг 2017 йил 9 октябрдаги “Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида”ги Фармони ҳамда шу йил 10 октябрдаги “Фермер, деҳқон хўжаликлари ва томорқа ер эгалари фаолиятини янада ривожлантириш бўйича ташкилий чора-тадбирлар тўғрисида”ги қарори ушбу йўналишдаги ишларни сифат жиҳатидан янги босқичга олиб чиқаётир.\nХалқаро пресс-клубнинг навбатдаги “Ўзбекистон қишлоқ хўжалиги: ислоҳотларнинг янги босқичи” мавзуидаги анжумани мазкур ҳужжатларнинг мазмун-моҳияти, аграр тармоқда эришилаётган ютуқлар, бой берилаётган имкониятлар таҳлилига бағишланди.\nЕрнинг ҳақиқий эгаси ким?\nШубҳасиз, бу — фермер. Чунки республикамизда деҳқончилик қилинадиган 3,5 миллион гектар ер майдони 166 мингта фермер хўжалиги ихтиёрига берилган. Давлатимиз томонидан яратилган қулай шарт-шароит, барқарор таъминот тизими уларнинг қишлоқдаги етакчи куч сифатида шаклланишида ҳал қилувчи аҳамият касб этди.\n— Илгари ер майдонларидан бир ёқлама фойдаланилгани оқибатида озиқ-овқат маҳсулотларининг тақчиллиги кузатиларди, — дейди Олий Мажлис Сенатининг Аграр, сув хўжалиги масалалари ва экология қўмитаси раиси ўринбосари Бахадир Тажиев. — Бунга истиқлол йилларида барҳам берилиб, пахта майдонлари босқичма-босқич камайтирилиши эвазига ғалла ҳамда бошқа озиқ-овқат экинлари ерлари кенгайтирилди. Натижада жуда қисқа даврда дон мустақиллигига эришдик. Бугун фермерларимиз томонидан етиштирилган нафақат дон, балки мева-сабзавот, полиз маҳсулотлари ва бошқа ноз-неъматлар ички эҳтиёжимизни тўлиқ таъминлаб, экспорт ҳам қилинаётгани соҳадаги энг катта ютуқларимиздандир.\nЧиндан ҳам, деҳқону фермерлар бугун аграр соҳа ҳамда у билан боғлиқ бўлган бошқа тармоқларни ривожлантиришда етакчи кучга айланган. Эндиликда улар шартнома мажбуриятини бажариш билан кифояланиб қолмасдан, маҳсулот тайёрлаш сарф-харажатларини камайтириш эвазига таннархни арзонлаштириш, сифатни янада яхшилаш устида изланаётгани диққатга сазавор. Бироқ айрим фермерлар фақат пахта ва ғалла етиштириш билан чекланиб қолаётганидан ҳам кўз юмиб бўлмайди. Ваҳолонки, қўшимча тармоқларни йўлга қўйиш эвазига кўпроқ даромад топиш, янги иш жойлари яратишни замоннинг ўзи тақозо қилаётир.\nОзиқ-овқат хавфсизлигини таъминлашнинг муҳим шарти\n— Экин майдонларидан оқилона фойдаланиш озиқ-овқат хавфсизлигини таъминлашнинг муҳим шарти ҳисобланади, — дейди Ўзбекистон Фермер, деҳқон хўжаликлари ва томорқа ер эгалари кенгаши раиси Баҳодир Юсупов. — Шу боис Фармонда қишлоқ мулкдорлари, яъни деҳқонлар, фермерлар ва томорқачиларни ҳар томонлама қўллаб-қувватлаш, фаолиятини рағбатлантириш баробарида, масъулиятини ошириш вазифаси ҳам белгилаб берилди. Бундан буёғига кимки ер майдонларидан самарасиз фойдаланса, экинларни тўлиқ экмаса ёки агротехника тадбирларини ўз вақтида бажармаса, унга нисбатан ер участкасига эгалик қилиш ҳуқуқи бекор қилинишигача бўлган қатъий жавобгарлик чоралари кўрилади. Бундан кўзланган асосий мақсад — ер бўш турмасин, одамлар даромад олсин. Бир мисол, давлатимиз раҳбарининг ташаббуси билан жорий йилда ғалладан бўшаган 1 миллион гектардан ортиқ майдонга такрорий озиқ-овқат экинлари экилгани ҳисобига деҳқонларимиз мўмай даромад кўраяпти.\nМутахассисларнинг айтишича, юртимиз иқлим шароитида қишлоқ хўжалигининг барча тармоғини ривожлантириш имконияти бор. Ахир японлардек сув устига, хитойликлардек қум устига тупроқ ташлаб, деҳқончилик қилинмайди. Ёки Исроилдаги фермерлар сингари хориждан унумдор тупроқ келтиришга ҳам ҳожат йўқ. Заминимиз унумдор, сувимиз — зар. Қуёш йил — ўн икки ой ўз тафтини аямайди. Ана шундай қулай тупроқ-иқлим шароити туфайли ерга сепилган уруғ бехато униб чиқади. Шу маънода, фермер хўжаликларининг аксарият қисми бир йўналишда фаолият юритаётгани жиддий ўйлантирадиган масаладир. Бундай дейишимизнинг боиси ҳозирги пайтга қадар 40 мингта фермер хўжалиги кўп тармоқли фермер хўжалигига айлантирилган, холос. Қолганлари-чи?\nФармонда 2018 — 2021 йилларда барча фермер хўжаликлари босқичма-босқич кўп тармоқли фермер хўжаликларига айлантирилиши белгилаб берилган.\n— Фармондан келиб чиқиб, олтита қонун ҳужжатига ўзгартириш ва қўшимчалар киритилиши кўзда тутилмоқда, — дейди Олий Мажлис Қонунчилик палатаси Аграр ва сув хўжалиги масалалари қўмитаси раиси Тўлқин Эшназаров. — Масалан, “Фермер хўжалиги тўғрисида”ги ва “Деҳқон хўжалиги тўғрисида”ги қонунлар мавжуд бўлса-да, кўп тармоқли фермер хўжалигининг мақоми белгиланмаган, деҳқон хўжаликларининг ваколатлари, ҳуқуқлари ҳамда мажбуриятлари аниқ ва муфассал ифодасини топмаган. Шу нуқтаи назардан қонунчилигимизнинг такомиллаштирилиши ерга бўлган муносабатнинг тубдан ўзгаришига хизмат қилади.\nҲаммаси ўзимизга боғлиқ\nИчки бозорни ноз-неъматлар билан тўлдириш, экспорт ҳажмини оширишда 480 минг гектар томорқадан йилига уч мартагача ҳосил олаётган 4,5 миллион томорқачининг ҳиссаси катта, албатта. Давлатимиз раҳбарининг ташаббуси билан томорқа эгаларига қулай шарт-шароит, қўшимча имкониятлар яратиб берилаётгани ушбу жабҳа истиқболида нурли уфқларни очмоқда. Сабаби, томорқа ерларидан оқилона фойдаланиш, яъни таъминот, сервис ва савдо хизматларини тизимли йўлга қўйиш орқали озиқ-овқат маҳсулотлари етиштириш ҳажмини 2 баробар кўпайтириш мумкин экан.\nБаҳодир Юсуповнинг айтишича, бугун мазкур йўналишда юқори натижаларга эришаётган ҳудудлар тажрибасини оммалаштириш чора-тадбирлари кўрилаётир. Олтинкўл туманидаги “Уйшун” МФЙ деҳқонларининг бугунги муваффақиятлари бунга мисол бўла олади.\nМазкур ҳудудда 500 дан ортиқ хонадонлар бўлиб, деярли барчасида агрофирмаларнинг молиявий кўмагида бир сотихли иссиқхона ҳамда ихчам товуқхона бунёд этилиб, аҳолининг доимий даромад манбаи яратилган. Чунки улар эҳтиёжидан зиёд қишлоқ хўжалиги маҳсулотларини агрофирмалар сотиб оладиган тизим йўлга қўйилган.\nБугун ҳаётга татбиқ қилинаётган ана шундай янги бозор механизмлари одамларга кафтдек ердан мўмай фойда кўриш имконини туҳфа этаяпти. Бинобарин, жойларда очилаётган комплекс хизмат кўрсатиш марказлари, сайёр лабораториялар фаолияти ҳам, энг аввало, томорқачиларга ҳар томонлама кўмак беришга қаратилган.\nМазкур рукндаги бошқа мақолалар: « Ўзбекистон Эронга 25,5 миллион долларлик қишлоқ хўжалиги ва тўқимачилик маҳсулотлари етказиб беради\tСавдо-иқтисодий муносабатлар янада мустаҳкамланади »


“Тўрт томонинг қибла”. “Тошкент-Сити” лойиҳаси сабабли одамлар ўз уйларидан ҳайдаб чиқарилмоқда - Фарғона.Ру ахборот агентлиги\n09:48 msk, 21 Сентябрь 2020\nРасмда: Ўзбекистон кўчасида, Божхона қўмитасининг рўпарасида, Киночилар уйининг ёнида жойлашган туман милиция биноси бузилмоқда.\n11 декабр куни ўзини Шайхонтоҳур тумани ҳокими деб таништирган раҳбар бир гуруҳ мутасаддилар ҳамроҳлигида Тошкентдаги Ўзбекистон кўчасида жойлашган, ўрнида улкан “Тошкент-Сити” бизнес маркази қурилиши режалаштирилаётган 98/10-, 98/11-, 98/12- уйларда истиқомат қилувчи аҳолининг ҳузурига ташриф буюрди. Йиғилганларга уйлар бузилиши бошланаётгани сабабли ўн кун ичида уйларни бўшатиш лозимлиги қатъий равишда эълон қилинди. Одамларнинг биз энди нима қиламиз, қаерга борамиз, деган саволларига мазмунан шундай жавоб берилди: “Бизни бу масала қизиқтирмайди, ҳоҳлаган жойингизга боринг”. Аммо аниқ қилиб айтилдики, агар уй эгалари 10 кун ичида кўчиб чиқмаса, суд қарори билан ҳуқуқни муҳофаза қилиш органлари ходимлари жалб қилинган ҳолда мажбурий равишда кўчириб чиқарилади. Ўтган йиллардаги қайғули хотиралар ҳисобга олинса, бундай ҳолат юз беришига шубҳаланмаса ҳам бўлади.\nОдамлар саросимада ва ваҳимага тушиб қолган. Аммо орасида бир қанча ёш болалар, касаллар ва кекса ёшдаги кишилар бўлган мажбурий кўчиб кетувчиларнинг муаммолари амалдорларни умуман қизиқтирмаяпти шекилли.\nОдамлар оммавий ахборот воситаларига мурожаат қилишди. Таҳририятимизга ҳам ушбу туман аҳолисидан бир қанча хат ва қўнғироқ келиб тушди. Мухбирларимиз воқеа жойига боришди. Айтиш жоиз, тошкентликлар кўзларида ёш билан уларга қачондан бери таҳдид қилинаётганини айтиб, ҳар қандай вазиятда ҳам исмларини ошкор этмасликни илтимос қилишди.\nҲозирча гап 10- уй ҳақида кетяпти, ўн кундан сўнг биринчи навбатда уни бузишади. Ким тезда кўчиб кетишга тайёр бўлса, бошида айтилганидек янги қурилган уйларга эмас, балки иккиламчи турар-жой бозоридан квартираларга жойлаштиришни ваъда беришяпти.\n“Ўтган якшанба куни соат кечки 11 гача электр токини узиб қўйишди, чироқсиз ўтиришимизга тўғри келди. Болалар уй вазифаларини ҳам қила олмади. Кеча, 11 декабр куни, қувурларимиз (ҳозирда буткул бузиб бўлинган) туман милиция биноси орқали ўтгани учун уйни иситиш таъминотини узиб қўйишди, соат 21:00 да яна ишга туширишди. Агар биз қўнғироқ қилиб носозликни бартараф этишни талаб қилмаганимизда, иситиш тизими яна ишга тушишини кутмасак ҳам бўларди”, - дея 12 декабр куни “Фарғона” га шикоят қилдилар “маҳкум” уйларнинг бирида истиқомат қилувчи одамлар.\nМустақил журналист Сид Янышев (Саид Абдураҳимов) 12 декабр куни бузилаётган уйларда яшовчи аҳоли билан гаплашиб турганида милиция ходимлари томонидан қўлга олинган. Уни қўйиб юбориш учун ўз фотокамераси ва диктофонидаги барча маълумотларни “ихтиёрий равишда” ўчириб ташлашни ягона шарт қилишган.\nИситиш тизими ўчирилаётганда одамларга шундай дейилгани эсланади: “Буёғига шунга кўникасизлар энди, қаерга ҳоҳласангиз, шикоят қилаверинг”. Таъкидлаш жоиз, ҳукумат томонидан кўчиш вақтида машиналар ажратилиши ёки моддий ёрдам берилиши ҳақида гап ҳам бўлиши мумкин эмас. Қатъий тарзда айтилган: юкларни ўз кучингиз билан олиб чиқиб кетасиз. Ишда ишлайдиганларга қўшимча дам олиш кунлари берилмаса, қандай қилиб бир вақтнинг ўзида ҳам ишга бориш, ҳам кўчиш мумкин, устига-устак ёш болаларинг бўлса?\nАҳоли орасида агар тезлик билан кўчиб кетишга рози бўлмасдан кутишга тайёр бўлганларга майдони 60 квадрат метр бўлган бузилган икки хонали квартира ўрнига янги қурилган уйлардан майдони каттароқ, 72 квадрат метр бўлган икки хонали уй беришлари мумкин экан деган гап-сўзлар ҳам бор. Йиғилишда раҳбарлар кўчаётган аҳоли учун қурилаётган янги уйларнинг расмлари бўлган ёрқин ранглар билан безатилган реклама флаерларини намойиш қилиб улгуришди. Аммо янги уйлар бир йилдан олдин тайёр бўлмайди (бу ҳам майда пардозлаш ишларини ҳисобга олмаганда).\n“Уйлар бузилиши ҳақида бизга биринчи марта тўрт йил олдин айтишган эди, ўшанда биз учун кутилмаганда уйга рўйхатга қўйиш ва сотишни тақиқлаб қўйишди”, - дейди шу ерда яшйдиганлардан бири. – Бир йил олдин, 28 декабрда маҳаллий БТИ вакиллари келиб, аҳолидан уй ҳужжатларини кўрсатишни сўрашди. Бу йил ёзда, август ойида яна келишди ва яна шу ҳужжатларни талаб қилишди. Мана шу декабр ойида ҳам бу ҳолат такрорланяпти: 11 декабр куни янги консерватория биносида бузилаётган уйларда яшайдиган аҳоли иштирокида умумий йиғилиш бўлиб ўтди, унда қатъий шаклда кутилаётган бузилиш шартлари ҳақида маълум қилдилар. Айтиш керакки, раҳбарлар фақат ўзбек тилида гапиришди – русийзабон кишиларга қўшнилари таржима қилиб туришди. Ушбу масалада биз ҳеч қандай ҳужжатларни имзоламаганмиз ва бизга ҳеч қандай расмий хабарнома берилмаган, шунингдек, ҳеч қандай ёзма огоҳлантириш ҳам келмаган”.\n“Фарғона” суҳбатдошларига кўра, шу вақт ичида бор-йўғи икки марта йиғилиш бўлган. Ҳар икки йиғилишда ҳам ҳукумат вакиллари фақатгина уйларнинг бузилиши ҳақида гапиришган, аммо тафсилотлар келтирилмаган.\n“Биринчи йиғилишда мавжуд меъёрий ҳужжатларга асосланган ҳолда киши бошига 18 квадрат метрдан ҳисобланиб, янги квартиралардан берилиши ҳақида аниқ қилиб айтишган эди. Албатта, товон пули ҳақида ҳам гапирилган, лекин аниқ пул миқдори айтилмаган эди. Консерваториядаги йиғилишда эса 11 миллион сўм миқдоридаги товон пули ҳақида айтилди: туман раҳбарияти янги уйлар май ойида қуриб битказилиши ва унга қадар турар-жой ижараси учун ҳокимиятдан маблағ ажратилиши ҳақида ваъда қилишди, чамамда. Аммо одамларни мактаб ва болалар боғчаси масаласи ташвишлантирмоқда. Йил ўртасида бошқа туманга кўчиб кетиладиган бўлса, бу масала қандай ҳал қилинади?” Бузилаётган уйлардан бирида яшовчи яна бир киши эса қуйидагиларни айтади: “Товон пули масаласи “кейинги йилда” ҳал қилинар экан, уйдан эса 20 декабргача чиқиб кетиш керак, ундан кейин милиция билан келамиз деб таҳдид қилишяпти. Вақтинчалик турар-жой билан таъминлашмаяпти! Фақатгина эски уй ҳужжатлари ва калитини топширганларга “кафолат хати” берилишини айтишди. Муҳри ҳам бўлмаган хатга асосан, кейинги йилда квартира берармиш! Маҳаллада уч мингга яқин аҳоли яшайди, демак мингдан ортиқ квартира керак бўлади. Масаланинг ечими ўнлаб миллион долларга бориб тақалади. Захирада бунча уй бўлмаса керак, қурилаётган уйларга эса эҳтиёжманд аҳолининг бешдан бири ҳам жойлашмайди. Аммо бу уйлар ҳам кейинги йилнинг ёзига тайёр бўларкан. Қолганларни ҳар томонга қувишади, шекилли”.


Биринчиси ҳам, охиргиси ҳам эмас: Лукашенконинг “хурмача” баёнотлари\n16:51 / 14.01.2022\nБеларус раҳбари Александр Лукашенко яна сиёсий ва дипломатик хатога йўл қўйди. Умуман алоқаси йўқ пайтда, Коллектив хавфсизлик шартномаси ташкилоти йиғилишида ташкилотга аъзо бўлмаган учинчи бир давлат, яъни Ўзбекистонга таҳдиднамо ишора йўллади.\nНима эмиш, Қозоғистондаги воқеалардан Ўзбекистон керакли хулосаларни чиқариши керак экан. Қозоғистонда тўполонни келтириб чиқарганлар энди Ўзбекистонга назар ташлаб тургани ҳақида маълумотлар бор эмиш.\nГап шундаки бу Лукашенконинг қовун тушириши билан боғлиқ биринчи ҳолат эмас ва охиргиси ҳам бўлмаслигини тахмин қилиш мумкин.\nБугунги кўрсатувимизда Беларусни 27 йилдан бери узлуксиз бошқариб келаётган, охирги сайловдаги ғалабаси ўз халқи ва кўплаб давлатлар томонидан тан олинмаган сиёсатчининг кулги ва танқидларга сабаб бўлган баёнотларини ёдга оламиз.\nЛукашенко Беларус колхозларидан бирига сафари чоғида иқтисодий билими қай даражада эканини кўрсатган: инфляцияни енгиш учун халқ орасида ўзаро савдо-сотиқни натура шаклда амалга оширишни таклиф қилган.\n“Инсонлар пул ўрнига натура кўринишида тўлов қилишлари мумкин. Чунки ҳозир инфляция даҳшатли”.\nФашист Гитлер, алқанган Гитлер\nБеларус президенти немисча тартиб-тамойил ҳақида гапираркан, бир чиқишида Гитлерни фашист эканини ёдга олса, иккинчисида уни алқайди.\n“... чунки ҳокимият тепасида фашист эди!”\n“Немисча тартиб-тамойил асрлар оша шаклланган эди, Гитлер ҳокимияти даврида бу ўзининг энг юқори нуқтасига чиқди”.\nСайловлар сохталаштирилгани рост\nДавлат раҳбари мухолифат ва сайловлар ҳақида сўзларкан, сайловлар натижалари сохталаштирилганини рўй-рост тан олган пайт ҳам бўлган.\n“Ҳа биз, сўнгги сайловлар натижаларини сохталаштирдик. Мен буни ғарбдагиларга айтганман. Халқ президент Лукашенкога 93,5 фоиз сайловчи овоз берди. Айтишдики, бу европача кўрсаткич эмас. Биз 86 қилдикми?”\n“Абадий президентлик” даъвоси\nЙиғилишлардан бирида эса, президентлик мазасини тотиб кўрганини, шу боис истаганича президент бўлишини таъкидлайди.\n“Ўзларингизни босиб олинглар, жаноблар, Лукашенкони суриб четга чиқариб қўйса бўладиган одам эмас. У президентлик нонини тотиб кўрди. Агар бутун дунё қарши чиққан тақдирдаям, у президент бўлишни истаса, бўлади”.\nДавлат раҳбари даражасида ирқий камситиш\nЛукашенко жаҳон сиёсатидаги айрим лидерлар баёнотлари юзасидан ҳам ўз фикрини билдириб боради. Хусусан, АҚШ собиқ президенти Барак Обаманинг БМТдаги чиқишига қуйидагича баҳо берганди:\n“Ахир яқингинада қора танли инсонлар Америкада қул эмасмиди, энди эса, қандайдир васийлик ҳақида гапирмоқда”.\nРоссия – дўстми ё душман?\nРоссия–Беларус иттифоқ давлати ҳақида сўзлар экан, гоҳ Россияни айбласа, гоҳида унинг истагини амалга оширишга шайлигини айтган, бошқа бир пайтда эса ўзини Россиянинг биринчи президенти деб тарифлайди.\n“Россия референдум ўтказишга рози бўлмади, кечирасизлар-ку, у иттифоқчилик шартномасини йўқ қилди”.\n“Агар Россия биздан ер остига кириб уларга фойда келтиришимизни истаса, биз уларнинг истагини амалга оширамиз”.\n“Сиз олимларни билмадимку-я, лекин мен Россиянинг биринчи президенти сифатида, бунга қўл ура олмайман”.\nБалиқни балиқ билан е!\nПрезидент Беларус халқига тез-тез маслаҳат ҳам бериб туради.\n“Картошкани гўшт билан тановул қилиб нима қиласан? Селёдкани балиқ билан е. Кечқурун гўштни бу булба (картошка) билан паққос тушириб, ухлашга ётасанми?”\nКоронавирус ҳам, чўчқа гриппи ҳам...\nУ баъзида, соғлиқни сақлаш тизимлари қайд қилган касалликларни тан олишни истамайди ёки кўз юмади. Коронавирус пандемияси пайтида ҳам ниқоб тақиш шартлигини шубҳа остига олганди. Ундан аввалроқ эса чўчқа гриппига ишонмаслигини намоён қилганди.\n“Чўчқа гриппидан сақланиш учун, келинг, дока ниқоб, иштон-трусини юзимизда тақиб юрамиз”.\nЧандиқ қани, ўртоқ Лукашенко?\nҚаҳрамонимиз ўзини алқашни жуда яхши кўради, аммо баъзида ҳаддан ошириб юборади. У ҳоккейда юзи 4 марта ёрилганини таъкидлайди, бизда эса савол туғилди: Юзингизда чандиқлар кўринмайдими?\n“Ҳоккей ўйнашни бошладим. Муз устидаги енгил ҳаракатлар. Албатта, юзимни 4 марта ёриб ташлашди, кейин тикишди”.\nЖиддий саволга келганда, гапни айлантириш\nЛавҳамиз сўнггида, ўртоқ Лукашенко журналистларнинг ноқулай саволларига чап беришни ҳам қойилмақом қилиб уддалишини таъкидламоқчимиз.\n– Кечирасиз, журналистик нуқтайи назаридан қатъийроқ савол бермоқчиман.\n(Жиддий саволлигини эшитган Лукашенко гапни буришни уддалайди).\n– Балки, сизга қаҳва беришсин?! Сиз қаҳва ичасизми?\n– Йўқ, биз ҳар бир сониямизни...– Демак, қаҳва ичасизлар... Яхшиси, келинг, янги дамланган чой. Бизга шамоллаб қолмасликлари учун малинали мураббо ва чой келтиринг.\nХуллас, мана шунақа гаплар. Бир боғдан келса, бир тоғдан келади Беларус президенти. Шундай экан, унинг баёнотларини жуда жиддий олиш ярамайди.\n21:34 / 13.01.2022\n19:52 / 11.01.2022\n«Ўзбекистондаги ижтимоий кайфият Қозоғистон, Беларус ёки Россиядагидан жиддий фарқ қилади» — Камолиддин Раббимов


Президентлар ҳамкорликнинг муҳим йўналишларини белгилаб олишди - Darakchi\nПрезидентлар ҳамкорликнинг муҳим йўналишларини белгилаб олишди\nСИЁСАТ 21.06.2022, 22:31\nЎзбекистон ва Озарбайжон Президентлари музокаралар якуни бўйича брифинг ўтказилгани хабар қилинди.\nУнда Ўзбекистон раҳбари Озарбайжон делегациясини самимий қутлаб, икки халқ муносабатларининг шонли тарихи бугунги кўп қиррали ҳамкорлик учун мустаҳкам пойдевор яратганини таъкидлаган.\n"Маънавий қадриятларимиз, динимиз бир, маданият ва тилимиз ўхшаш", - дейди Шавкат Мирзиёев.\n– Аҳмад Фарғоний ва Абу Райҳон Беруний асарларида Озарбайжоннинг шарқ ва ғарб тамаддунлари бир-бирини бойитган кўплаб шаҳарлари тилга олинган. Шарқшунослик институти фондларида эса Низомий, Хоқоний, Тусий, Фузулий, Хатоий ва бошқа озарбайжон шоир ва мутафаккирларининг ўнлаб ноёб қўлёзмалари авайланиб сақланмоқда.\nБу ўзбек халқи азал-азалдан озарбайжон маданиятига катта ҳурмат ва қизиқиш билдириб келаётганининг яна бир далилидир, деб таъкидлади Ўзбекистон етакчиси.\nМаълум қилинишича, тор ва кенгайтирилган таркибдаги учрашувларда икки томонлама кун тартибидаги масалалар батафсил муҳокама қилинган.\n"Музокаралар ҳамкорлигимизни халқларимиз манфаатлари йўлида бундан буён ҳам ҳар томонлама мустаҳкамлашга тайёрлигимизни кўрсатди. Ҳозиргина салмоқли ҳужжатлар тўплами имзоланди. Улар орасида икки томонлама муносабатларда янги босқични бошлаб берадиган Стратегик шерикликни чуқурлаштириш ва ҳар томонлама ҳамкорликни кенгайтириш тўғрисида декларация имзоланди. Биз ҳамкорликнинг муҳим йўналишларини ҳам белгилаб олдик", - дейди Шавкат Мирзиёев.\nТомонлар ҳамкорликни тубдан фаоллаштириш учун кенг имкониятлар борлиги, энг аввало, иқтисодиётларимизнинг бир-бирини тўлдириб туришига ишонч билдиришган.\nМузокараларда ҳудудлараро алоқаларни фаоллаштиришга ҳам алоҳида тўхталиб ўтилган. Хусусан, аввал хабар берганимиздек, бунга жорий йил кузида Тошкента шаҳрида биринчи Ҳудудлар форумининг ўтказилади.\nТаъкидланишича, музокаралар якунида бошқа кўплаб масалалар қатори Маданият ва кино кунларини ўтказиш, гуманитар ва туризм алмашинувига доир дастурларини ривожлантиришга аҳдлашиб олинган.\n– Озарбайжон Президентининг тарихий аҳамиятга эга давлат ташрифи олдинга ташланган улкан қадамдир. Бугун биз биродар халқларимиз дўстлигини янада мустаҳкамлаш ва мамлакатларимиз стратегик шериклигини чуқурлаштириш учун барча шароитларни шакллантирдик, – дейди Ўзбекистон Президенти.\nПрезидент Илҳом Алиев таклиф учун миннатдорчилик билдириб, Ўзбекистон эришаётган ютуқлардан хурсанд эканини қайд этган.\n- Қардош Ўзбекистон заминида бўлиб турганимдан, Сиз билан икки томонлама муносабатларнинг кенг доираси ва ташқи сиёсий кун тартибидаги му\_ҳим масалаларни муҳокама қилишдан мамнунман, - деди Илҳом Алиев. – Ўйлайманки, бу ҳақиқатдан ҳам муваффақиятли ташриф. Чунки муҳокама қилинган мавзуларнинг моҳияти, шакли, мазмуни бўйича ҳам, биз қабул қилган қарорлар бўйича ҳам ушбу ташриф ва келишувлар муносабатларимизнинг янада ривожланишига асос бўлади.\nОзарбайжон етакчиси имзоланган ҳужжатлар ва бугунги вазифалар ижроси мамлакатлар ўртасидаги муносабатларни янада мустаҳкамлашини қайд этган.\n– Бугун биз иқтисодий ҳамкорлик, бизнес тузилмалари ўртасидаги алоқалар, хавфсизлик ва мудофаа қобилияти, маданий-гуманитар алоқалар тўғрисида фикр алмашдик. Яъни, кенг маънода айтадиган бўлсак, фаол ҳамкорлигимиз учун пойдевор яратилмоқда, – деди Озарбайжон раҳбари.\nДавлат раҳбарлари халқаро тузилмалар доирасидаги ўзаро мулоқот конструктив кечаётгани ва ўзаро қўллаб-қувватлаш муҳим эканини таъкидлашган.\nШавкат Мирзиёев Гурбангули Бердимуҳамедов билан телефонда гаплашди


Ўзбекистоннинг ёшларни қўллаб-қувватлаш ва аҳоли саломатлигини мустаҳкамлаш борасидаги саъй-ҳаракатлари Бельгия ОАВ диққат марказида\nБРЮССЕЛЬ, 16 сентябрь. /«Дунё» АА/. Европанинг етакчи онлайн нашрларидан бири - «EU Reporter» сайтида «Ўзбекистоннинг ёшларни қўллаб-қувватлаш ва аҳоли саломатлигини тарғиб қилиш борасидаги саъй-ҳаракатлари» сарлавҳали мақола эълон қилинди, деб хабар бермоқда «Дунё» АА мухбири.\nМақолада жорий йил Ўзбекистонда «Ёшларни қўллаб-қувватлаш ва аҳоли саломатлигини мустаҳкамлаш йили» деб эълон қилингани ҳамда ушбу Давлат дастури доирасида мамлакатда кенг кўламли ислоҳотлар амалга оширилаётгани қайд этилган. Нашр ўта кам учрайдиган «Такаясу синдроми» касаллигига чалинган Ўзбекистон фуқароси Мафтуна Ўсаровага Мудофаа вазирлиги томонидан кўрсатилган ёрдамни бунга мисол сифатида қайд этади.\n“2018 йилдан бошлаб Мафтуна Ўзбекистондаги қатор шифохоналарда, жумладан, Мудофаа вазирлигининг Марказий ҳарбий клиник шифохонасида бир нечта маротаба даволаниш курсларини ўтади ва унинг аҳволи анча яхшиланди, - деб ёзади нашр. - Бироқ даволаш жараёнини узлуксиз давом эттириш ва эришилган натижани мустаҳкамлаш учун у дунёнинг бир неча мамлакатларидагина мавжуд бўлган энг замонавий технологиялар ёрдамида даволанишга муҳтож эди. Вазирлик кўмагида Мафтуна Германиянинг «Асклепиос Клиник Альтона» клиникасида даволаниши ташкил этилди.\nУшбу клиника Европадаги энг йирик тиббий марказ бўлиб, тиббий ихтисослашувнинг барча соҳаларини қамраб олган бўлиб, унинг ихтиёрида 100 дан ортиқ тиббиёт муассасаси мавжуд”.\nМақолада таъкидланганидек, Мафтуна Ўсарова кўрсатилган инсонпарварлик кўмаги туфайли август ойида икки ҳафталик даволаниш курсини ўтаб, соғлиғини сезиларли даражада яхшилашга муваффақ бўлди.\n«Хулоса қилиб шуни айтиш мумкинки, Ўзбекистон Президенти Шавкат Мирзиёев бошлаган кенг кўламли ислоҳотлар уларнинг самарадорлигини тасдиқлайди, натижада бугунги кунда минглаб одамлар юқори сифатли тиббий хизматдан фойдаланмоқда», - деб ёзади «EU Reporter».\nТуркияда ўзбек тилига бўлган қизиқиш орт...\nеча Туркиянинг “Kesit Yayınları” нашриёт уйи томонидан Ўзбекистон мустақиллигининг 30 йилл...\n«Le Figaro»: Франция компанияси Тошкент...\nФранцияда нашр этиладиган «Le Figaro» газетасида «Ўзбекистон: «Veolia» Тошкент шаҳрининг м...\nВатан ҳимоячилари куни Жанубий Корея омм...\nМамлакатимиз ҳаётидаги муҳим воқеа — Ўзбекистон Қуролли кучлари ташкил этилганлигининг 29 ...


Суперлигада апрель ойининг энг яхши мураббийи аниқланди\nПФЛ Artel ва Tribuna.uz билан ҳамкорликда Суперлигада ойнинг энг яхшиларини аниқлашда давом этади. Суперлига мураббийлари, клуб сардорлари ва Tribuna.uz ўқувчилари ўртасида ўтказилган сўровномада апрель ойининг энг яхши мураббийи аниқланди.\nСўровнома натижаларига кўра, «Бунёдкор» устози Вадим Абрамов апрель ойининг энг яхши мураббийи деб топилди. Ўтган ойда «қалдирғочлар» 4 та ўйин ўтказиб, 3 та ғалаба, 1 та дуранг қайд этишди. Яъни, «Бунёдкор» ҳозир ҳисобида мавжуд бўлган 10 очконинг ҳаммасини айнан апрель ойида қўлга киритди.\nАбрамов сўровномада «Локомотив» мураббийи Андрей Фёдоровни 1 окога ортда қолдирган. Апрелнинг энг яхши мураббийи бўлиш учун Абрамов ва Фёдоровдан ташқари Андрей Канчельскис ҳамда Шота Арвеладзелар ҳам қатнашганди. ПФЛ ҳамда Artel ўртасидаги кулишувга кўра, Artel компанияси ойнинг энг яхшиси бўлганларга ўзининг охирги маркадаги смартфонини совға қилади.


АҚШ Давлат департаменти ҳисоботини Ўзбекистон жиддий қабул қиладими? - BBC News O'zbek\nАҚШ Давлат департаментининг диний эркинликлар вазияти юзасидан чиқарган бу йилги ҳисоботида Ўзбекистон "хавотир уйғотувчи" давлатлар қаторида келтирилган.\nУмумжаҳон ва халқаро қонунчиликда ҳар бир мамлакат ўз фуқароларининг эътиқодларига мувофиқ амалларини ошкорона, эркин ва тўлиқ ҳолда равишда адо эта олишлари учун имкон ва шароит яратиши лозимлиги кўзда тутилган.\nБу йилги ҳисобот АҚШ Президенти Барак Обаманинг "диний камситиш қаршисида қолаётганларни доимо қўллайлик", деган чақириғи билан бошланади.\nАввалги йиллар каби, ҳисобот бу сафар ҳам Ўзбекистонни диний эркинликларни энг қаттиқ топтовчи давлатлар сирасига киритган.\nЛекин Ўзбек жамияти ва бу ердаги турли диний гуруҳлар аслида бошқа динларга нисбатан бағрикенг, дейилади ҳисоботда.\nЛекин, дейди ҳисобот, 1998 йилги эътиқод эркинлигига оид қонун диний гуруҳлар ҳуқуқини қисқартириб, уларнинг рўйхатдан ўтишини чеклайди.\nМасалан, диний адабиётларин келтириш ва ёки тарқатиш, хусусий диний таълим бериш жиноий ҳаракат саналади.\nМасалан, Туркиядаги Исломий гуруҳ - "Нур"чиларнинг 141 аъзосини Ўзбек ҳукумати экстремист деб атаган ва уларни 12 йилгача қамоқ жазоларига ҳум этган.\n"Акромия" гуруҳи ҳам 1997 йилдан бери таъқиб этилмоқда, дейилади Давлат департаменти ҳисботида.\nМилиция Насроний ва Баҳоийлар ибодат қилаётган чоғи босқинлар ўтказгани ҳам қайд этилади.\nКичик диний гуруҳ вакилларига кўра, уларга катта жарималар солинади ва ё қисқа муддатга қамоққа ташланишади.\nКўплаб кичик диний гуруҳлар қонундаги талабларга тўғри келмагани учун рўйхатдан ўта олмайдилар. Ҳисоботда диний ҳуқуқи камситилган қатор шахсларнинг номлари ҳам келтирилган.\nУлар орасида шу йил бошида жиҳодчи дея олти йилга ҳукм этилган машҳур Ислом дини ва футбол шарҳловчиси Хайрулло Ҳамидов ҳам бор.\nЖаноб Ҳамидовга жамоат тартибини бузиш йўлида ноқонуний адабиётларни тарқатган каби айбловлар ҳам қўйилган.\nҲисоботга кўра, АҚШ ҳукумати инсон ҳуқуқлари бир қисми сифатида диний эркинликларни мубоҳаса этиш учун Ўзбек ҳукумати билан бевосита мулоқотга киришади.\nАйни дамда Америка Ўзбек ҳукуматига чақириқ билан чиқиб, кўпроқ диний эркинлик бериш, кўпроқ масжидларни рўйхатдан ўтказиш ва мустақил диндорларга умумий авф эълон қилиш керак демоқда.\nХусусан, диний бағрикенглик ва сиёсий хавфсизлик ўзаро бир-бири учун муҳимлиги ҳам урғуланади.\nХалқаро ва маҳаллий инсон ҳуқуқлари ҳимоячилари ўзбекистонлик мусулмонларнинг фақат намоз ўқигани ёки рўмол ўрагани учун Ўзбекистон Миллий Хавфсизлик хизмати, милиция томонидан босимга учраётгани ҳоллари шу кеча-кундузда ҳам давом этаётганини урғулайдилар.\nМусулмонларнинг оддий ҳуқуқлари поймол этилаётган бир пайтда Ўзбекистондаги кичик диний гуруҳларнинг ҳуқуқлари поймол этилаётгани ҳақида гапириш эриш туюлади, дейди мамлакатдан чиқиб кетишга мажбур бўлган таниқли уламо Обидхон қори Назаров.\nАҚШ Давлат департаментининг бу каби танқидий ҳисоботларидан Ўзбекистон расмийлари тегишли хулоса чиқарадиларми, деган саволга Обидхон қори салбий жавоб қайтаради.\nТаниқли уламо фикрича, бу каби ҳисоботлардан "биз танқид қилаверамиз, сен ўзингнинг ишингни жавом эттираверасан" қабилидаги хулоса келиб чиқади.


Терма жамоа ихтиёрини тарк этган Жасур Яхшибоев, Роналдудан кўпроқ маош олишни хоҳлаётган Погба, ҳамон дўстлашиб олмаган Месси ва Рамос. Энг сўнгги спорт янгиликлари - Daryo\n22:44, 11.11.2021 44376\nДунё ва ўзбек спортига оид 11 ноябрь кунининг энг муҳим хабарлари дайжести билан танишинг.\nСуперлиганинг қолдирилган ўйини бўлиб ўтди\nФутбол бўйича Ўзбекистон Суперлигасининг 19-тури қолдирилган ўйинида «Насаф» сафарда «Сурхон» билан баҳс юритди. Умумий ҳисобда тўртта гол урилган ўйинда қаршиликлар икки тўп фарқи билан олдинда бориб, якунда ғалабани қўлдан чиқарди.\nРўзиқул Бердиев ва Улуғбек Бақоев 2 ўйинга четлатилди\nЎФА тартиб-интизом қўмитасининг навбатдаги йиғилиши бўлиб ўтди ва бир қатор қарорлар эълон қилинди. Унга кўра, Рўзиқул Бердиев ва Улуғбек Бақоев 2 ўйинга четлатилди. «Сўғдиёна» эса битта уй ўйинини томошабинларсиз ўтказади. Тартиб-интизом қўмитасининг қарори билан батафсил бу ерда танишиш мумкин.\nБокс бўйича аёллар ўртасидаги ЖЧ келаси йилга қолдирилмоқда\nХалқаро бокс ассоциацияси (AIBA) декабрь ойида Туркияда ўтиши режалаштирилган аёллар ўртасидаги Жаҳон чемпионатини келгуси йилга қолдирмоқда, деб ёзади МОҚ матбуот хизмати.\nҚайд этилишича, бунга сабаб сифатида бутун дунёда юзага келаётган коронавирус пандемиясининг яна бир тўлқини келтирилмоқда. Халқаро ташкилот бу борада Туркия миллий федерацияси билан музокара ўтказгани маълум қилинган.\nИстанбул шаҳри 6—19 декабрь кунлари аёллар ўртасидаги дунё биринчилигини қабул қилиши керак эди. Янги келишувга кўра, муддат келаси йилнинг март ойига қолдирилмоқда.\nЖасурбек Яхшибоев ва Ҳожиакбар Алижонов Грузияга қарши ўйинни ўтказиб юборади\nЎзбекистон миллий терма жамоаси 8 ноябрдан Тошкентда ўқув-машғулот йиғини ўтказмоқда.\nМазкур йиғинга жароҳат билан келган Жасурбек Яхшибоев ўзини ноқулай ҳис қилган. Текширувлар натижасига кўра, унинг Грузияга қарши учрашувни ўтказиб юбориши маълум бўлди.\nШунингдек, Ҳожиакбар Алижонов ҳам жароҳат сабаб Грузияга бормайди. Бунгача Рустам Ашурматов, Шаҳбоз Умаров ва Достон Турсунов терма жамоа ихтиёрини тарк этганди.\n«ПСЖ» президенти Рамоснинг ҳолатидан норози\n«ПСЖ» президенти Носир Ал-Ҳелайфи жароҳати туфайли ҳали жамоада дебют ўтказмаган Серхио Рамоснинг ҳолатидан норози.\nL’Equipe хабарига кўра, менежер 35 ёшли футболчининг соғлиғи билан боғлиқ вазиятни диққат билан кузатиб бормоқда. У «ПСЖ» тиббий штабига Рамос жароҳатидан тузалиши учун жуда кўп вақт кетаётганидан шикоят қилган.\nБироқ Рамоснинг атрофидагилар тикланиш жараёни яхши кетаётгани, клуб ва унинг муносабатлари илиқ эканини маълум қилган.\nЭслатиб ўтамиз, Рамос ёзда «Реал»ни эркин агент сифатида тарк этганидан бери ҳали «ПСЖ»да дебют қилгани йўқ.\nАввалроқ унинг умумий машғулотларига қайтгани ҳақида хабар берилганди.\nПогба Роналдудан кўпроқ маош олмоқчи\nЯрим ҳимоячи Пол Погба «Манчестер Юнайтед» билан шартномасини узайтиришга тайёр.\nManchester Evening News нашрининг L’Equipe’га таяниб хабар беришича, 28 ёшли франциялик футболчи клубда энг кўп маош олувчи футболчига айланишни истамоқда.\nПогба ҳафтасига 500 минг фунтдан кўпроқ маош олмоқчи. Бу «Манчестер Юнайтед» ва Англия Премьер Лигасининг энг кўп маош олувчи футболчиси Криштиану Роналдуникидан кўпроқдир.\nЖеррард — «Астон Вилла» бош мураббийи\nФото: «Астон Вилла»\nСтивен Жеррард «Астон Вилла» бош мураббийига айланди. Бу ҳақда клуб расмий сайтида хабар берилди.\nКелишув тафсилотлари расман эълон қилинмаган. Бироқ аввалроқ 41 ёшли мутахассиснинг Бирмингем клуби билан 2,5 йилга мўлжалланган шартнома имзолаши маълум қилинганди.\nШунингдек, Жеррард «Астон Вилла» тарихидаги энг кўп маош олувчи мураббийга айланиши айтилганди.\nМутахассис бунгача «Рейнжерс»ни бошқариб, 2020/21 йилги мавсумда жамоа билан Шотландия чемпионига айланганди.\nРамос ва Месси ҳамон дўстлашиб олмаган\n«ПСЖ» футболчилари Лионель Месси ва Серхио Рамос ҳали дўстлашишгани йўқ, деб ёзади Marca.\nТаъкидланишича, Рамос Париж клубининг кўплаб футболчилари билан тезда дўстлашиб олган, бироқ гарчи ёмон бўлмаса-да, Месси билан бундай илиқ муносабатларга эриша олмаган.\n«Класиколардаги 10 йиллик қарама-қаршиликни шунчаки йўқ қилиб бўлмайди», — дейди вазиятдан хабардор манба.\nРамос 2005 йилдан 2021 йилгача «Реал»да ўйнаган бўлса, Месси 2003—2021 йилларда «Барселона» шарафини ҳимоя қилган.\nШунингдек, L’Equipe Рамоснинг «ПСЖ»даги маошини ҳам ошкор қилди. Унга кўра, Серхио йилига 6 миллион евро миқдорида маош олади. Бу жамоадаги энг юқори маошлардан бири ҳисобланади. У ёзда «Реал»дан 12 миллион сўраганди.\n06:32, 13.01.2022 84329\n21:10, 01.01.2022 77615\n14:53, 02.01.2022 76084\n12:13 Бугун 823\n12:05 Бугун 1852\n12:00 Бугун 1970\n11:58 Бугун 5972


5 Октябр 2020 Соғлиқни сақлаш вазирлиги: КОРОНАВИРУСГА ЧАЛИНГАН ҲОМИЛАДОР АЁЛЛАРГА ҚАНДАЙ ШАРОИТЛАР ЯРАТИЛГАН?\nМамлакатимизда коронавирусга чалинган беморларга сифатли тиббий ёрдам кўрсатиш борасида сезиларли ишлар амалга оширилмоқда. Айниқса, ҳомиладорларга ўз вақтида сифатли ихтисослаштирилган тиббий ёрдам кўрсатиш учун барча қулайликларга эга 16 та туғруқ комплекслари фаолияти йўлга қўйилган.\n5 Октябр 2020 БУГУН АЙНИ ПАЙТГАЧА ЮРТИМИЗДА 315 НАФАР БЕМОР КОРОНАВИРУСДАН СОҒАЙДИ\n2020 йил 5 октябрь соат 17:00 ҳолатига кўра, Ўзбекистонда коронавирус инфекцияси қайд этилганлар сони 58 946 (+87) нафарни ташкил этмоқда.\n5 Октябр 2020 Муҳим саволларга жавоблар\nКоронавирус инфекцияси тўғрисида аҳолидан тушган саволларга ССВ ҳузуридаги Коронавирусга қарши курашиш штаби аъзоси Барно АБДУСАМАТОВА жавоб беради.\n5 Октябр 2020 СОҒЛИҚНИ САҚЛАШ СОҲАСИДА ДАВЛАТ БОШҚАРУВИ ТИЗИМИНИ ЯНАДА ТАКОМИЛЛАШТИРИШ ЧОРА-ТАДБИРЛАРИ ТЎҒРИСИДА\n2 Сентябр 2020 ЎЗБEКИСТОН РEСПУБЛИКАСИДА COVID-19 ПАНДЕМИЯСИ ДАВРИДА УМУМИЙ ЎРТА ТАЪЛИМ МАКТАБЛАРИ ВА ЎРТА МАХСУС МАКТАБ ИНТЕРНАТЛАРИНИНГ ФАОЛИЯТИНИ ТАШКИЛЛАШТИРИШ БЎЙИЧА ВАҚТИНЧАЛИК САНИТАРИЯ-ЭПИДЕМИОЛОГИК ТАЛАБЛАР 0375-20 СанҚваМ\nCopyright © Министерство здравоохранения Республики Узбекистан, 2008-2021


Бугун “Беслан оналари” ташкилотининг бири гуруҳ вакиллари Россия президенти Владимир Путин билан учрашди.\nУшбу учрашувда президент Путин Беслан фожеаси бўйича олиб борилаётган терговдан норози оналар саволларига жавоб берди. Россия телевидениеси орқали берилган қисқагина репортажда кўрсатилишича, президент Путин “Беслан оналари” ташкилоти эътирозига: “Ҳукумат фуқароларни террордан тўлиқ қутқара олмайди”, - деб жавоб берган.\nАйни вақтда у бу гапи билан ҳукумат амалдорларини оқламоқчи эмаслигини ҳам таъкидлади.\n“Беслан оналари” бу учрашувни бир йилдан буён талаб қилишаётган эди. Уларга кўра, фожеада 330 одамнинг қурбон бўлишида мактабни гаровга олган жанггари гуруҳ билан муроса қилмаган Россия ҳарбийлари айбдордир.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Сўнгги лаҳзаларда омон қолган бахт\t12:03, 26 ноябрь\tТуш кўрдим, ғалати туш. Тўйимда кийган оппоқ туфлим эскириб, ранги униқиб кетганмиш. Онам: «Энди кийиб бўлмайди, ташлаб юбор», дебдилар. Ташлайман десам, жойида йўқ. Шу пайт эримни кўриб қолибман ва ундан пойабзалимни сўрабман. У бўлса: «Туфлингни таъмирлатиб қўйдим, янгидек бўлди. Келсанг, кийиб юраверасан», – дермиш…


“Қўқон-1912” сафида “Пахтакор” футболчиси кўрикдан ўтмоқда\n14 июль, 2017, 23:29\n“Қўқон-1912” футболчилари Чирчиқ шаҳрида иккинчи даврага тайёргарлик жараёнларини давом эттиришмоқда. Машғулотлар кунига 2 маҳалдан ўтказиляпти. Бу ҳақда клуб матбуот хизмати хабар бермоқда.\nТаркибда «Пахтакор» жамоаси аъзоси , ҳужумкор ярим ҳимоячи Темур Толипов кўрикдан ўтмоқда. Толипов биринчи даврани Наманганнинг «Навбаҳор» жамоасида ўтказган. Шунингдек «Пахтакор» тарбияланувчиси бўлган , асли қўқонлик Азамат Мамажонов ҳам мураббийлар назоратидан ўтмоқда.\nЖавоҳир Сиддиқов ҳамда Андрей Сидоровлар Ўзбекистон U-22 терма жамоаси ихтиёрида эканлиги ҳақида хабар берганмиз. Сербиялик легионерларимиз Дарко Гожкович ҳамда Филип Райевацлар 16 ва 18 июль кунлари таркибимизга келиб қўшилишади. Тажрибали ҳимоячи Александр Мерзляков жароҳатидан аста-секин фориғ бўлмоқда. Мерзляков асосий гуруҳ машғулотларида иштирок этяпти.\nБугун футболчилар иккига бўлинган ҳолда ўзаро ўйин ўтказишди. «Кўклар» таркибида асосий таркиб футболчилари ҳаракат қилишган бўлса, «Қизиллар» таркибини асосан ёшлар тўлдиришди. Қизиқарли ўтган учрашувда тажриба ўз сўзини айтди. Носир Отақўзиев, Сухроб Бердиев ва Собиржон Ҳамидовларнинг киритган голларига Темур Толипов ягона гол билан жавоб берди.\n«Кўклар»: Никита Рибкин, Азамат Мамажонов, Акмал Холмуродов, Мурод Ҳолмуҳаммедов, Жалил Кимсанов, Баҳодир Акрамов, Қувондиқ Рўзиев, Собир Ҳамидов, Жамшид Ҳасанов,Суҳроб Бердиев, Носир Отақўзиев.\n«Қизиллар»: Азиз Ашуров, Исмоил Охунжонов, Аваз Маматхўжаев, Ойбек Рустамов, Дониёр Тўлашев, Иқбол Маликжонов, Шоҳруҳ Эргашев, Иброҳим Раҳимов, Муҳаммаданас Ҳасанов, Темур Толипов, Достон Мелиқўзиев.


Қирғизистон ҳукумати автомобиль рақамларининг янги намунасини тасдиқлади\n12:56 / 09.12.2015\n7 декабрь куни Қирғизистон бош вазири Темир Сариев “Рақам белгиларини қайд этишнинг янги намуналарини тасдиқлаш тўғрисида”ги ҳукумат қарорини имзолади.\nҲужжатга биноан, Қирғизистон Республикаси ҳукумати қошидаги Давлат қайд этиш хизмати рақам белгиларини тайёрлаш бўйича масъул ташкилот ҳисобланади. Давлат рақамларининг алмаштирилишига эса сохта рақам белгиларининг учраши сабаб бўлган.\nРақам белгисига тушириладиган махсус шрифтдан фойдаланилгани янги турдаги рақамларнинг ўзига хос жиҳати ҳисобланади. Шрифт халқаро стандартлар ҳисобга олинган ҳолда ишлаб чиқилмоқда. Янгича белгиларда ҳарф ва рақамларни нотўғри талқин қилиш, уларни алмаштириб қўйиш имконияти камаяди. Шу боис мазкур шрифт “сохталаштиришни мураккаблаштирувчи” номини олди.\nРақам белгилари билан биргаликда, “Хавфсиз шаҳар”лойиҳасига ҳам тайёргарлик кўрилмоқда. Мазкур тизим автомобиллардаги давлат рақамида фойдаланилган янгича шрифтда ҳарф ва рақамлар тузилишида мураккабликлар мавжуд эмаслиги сабабли уларни осонроқ қайд этади.\nДавлат қайд этиш хизмати жисмоний ва юридик шахсларга янги рақам белгиларини 2016 йилнинг 1 апрелидан тақдим этишни бошлайди.


Станоевич билан шартнома имзоланди | "NAVBAHOR" FUTBOL JAMOASINING RASMIY WEB SAHIFASI\nСтаноевич билан шартнома имзоланди\nКуни-кеча жамоамиз сафига келиб қўшилган сербиялик тажрибали ҳимоячи Дарко Станоевич билан ҳам келишувга эришилди. Бугун футболчи билан бир йилга мўлжалланган шартнома имзоланди. Сербиялик ҳимоячи жамоаси сафида 44-рақам остида ҳаракат қилади. Айни пайтда жамоамиз асосий таркибида шуғулланаётган 23 нафар футболчининг барчалари билан шартнома имзолаб бўлинганлигини қўшимча қилиш жоиз.\n“Навбаҳор” жамоасининг таркиби.\nДарвозабонлар: Акмал Ортиқов (“Олмалиқ”), Асилбек Омонов (“Бухоро”), Нодир Ашурматов (“Андижон”);\nҲимоячилар: Тоҳир Шамшитдинов, Ҳасанбой Эргашев (“Шўртан”), Жаҳонгир Меҳмонов (“Нефтчи”), Аббос Отахонов (“Пахтакор”), Алишер Саматов (“Нефтчи”), Ғиёс Комилов (“Машъал”), Дарко Станоевич (“Нови Пазар”, Сербия);\nЯрим ҳимоячилар: Дилшод Жабборов, Илҳом Бойдедаев, Аъзам Алиев, Азизбек Турғунбоев, Алишер Мирзаев (“Пахтакор”), Равшан Хурсанов (“Пахтакор”), Мирзоҳид Ғофуров (“Машъал”), Ойбек Қиличев (“Перак”, Малайзия), Мансур Саидов (“Нефтчи”);\nҲужумчилар: Абдуазиз Султонов (“Хотира-79”), Тимур Толипов (“Пахтакор”), Неманья Йованович (“Қизилқум”), Рўзимбой Аҳмедов (“Андижон”).\nИзоҳ: Қавс ичида бу йил жамоага таклиф этилган футболчиларнинг олдинги клуби кўрсатилган.


1 апрелдан боғча болалари учун телевизион машғулотлар бошланади - Hidoyat.uz\nАсосий саҳифа Янгиликлар Ўзбекистон янгиликлари 1 апрелдан боғча болалари учун телевизион машғулотлар бошланади\nЧоп этилди Aprel 1, 2020 1 апрелдан боғча болалари учун телевизион машғулотлар бошланадиda fikr bildirishni o'chirish\nМактабгача ёшдаги болаларни карантин вақтида масофада ўқитиш тизимини ишлаб чиқилди.Ўзбекистон Республикаси Мактабгача таълим вазирлиги Миллий телерадиокомпанияси ёрдамида ота-оналарга мактабгача ёшдаги болаларга тизимли, фойдали ва ривожлантирувчи таълим беришда услубий ёрдам сифатида “Онлайн болалар боғчаси” дастурини ишлаб чиқди. У ўз ичига қуйидаги таълим лойиҳаларини қамраб олади:\n“Илк қадам” — 3-5 ёшдаги болалар учун;\n“Ақлвой” — 6 ёшдаги болаларни мактабгача тайёрлаш учун.\nЛойиҳалар нималарга бағишланган?\n20-25 дақиқалик ушбу видеолавҳалар “Илк қадам” ва “Ақлвой” давлат дастурлари негизида тайёрланган. Ҳар бир машғулот мавзуси мактабгача ёшдаги болани ривожлантиришнинг 4-5 соҳа: атроф оламни ўрганиш, ижодий ва таълим олиш, нутқ ва мантиқий қобилиятларини ривожлантиришни қамраб олади:\n“Илк Қадам” — бу:\nқувноқ қаҳрамонлар иштирокидаги эрталабки бадантарбия;\nинтерфаол ўйин шаклидаги инглиз тили машғулоти;\nментал арифметика ва математик ҳисоб асослари;\nёш сайёҳ (митти дўстларимиз учун Ўзбекистоннинг қадимги шаҳарлари ҳақида кўрсатувлар тўплами);\nмитти ёрдамчи (ошхона таомлари тайёрлаш бўйича маҳорат дарслари);\nлогопед билан машғулот.\n“Ақлвой” — бу:\nМТТ педагоглари ва миллий қаҳрамонлар (Амир Темур, Зулфия, Ибн Сино, Мирзо Улуғбек, Тамарахоним) иштирокидаги болалар таълим кўрсатувлари;\nуй шароитларида амалий тажрибалар.\nМашғулотларни қаерда томоша қилиш мумкин?\n1 апрелдан бошлаб “Болажон” телеканалида душанбадан жумагача соат 8:00 дан 16:00 гача.\nОнлайн-машғулотлар қуйидаги интернет-ресурсларда жойлаштирилади:\nМТВ расмий сайти: http://Mdo.uz\nНью-Йоркка 1000 ўринга мўлжалланган кема-шифохона етиб келди\nКоронавирус юқтирган 14 ёшли чироқчилик боланинг қишлоғи дезинфекция қилинди


Ўзбекистонда эркаклар ва аёллар учун никоҳ ёши тенглаштирилади – mulkdor.com\nApril 22 2019, 05:04 ЖамиятИнсон ҳуқуқлариЎзбекистонЯнгиликлар\nЖурналистика жуда мураккаб касб. Тўғри гапни айтмасанг, сени ҳеч ким журналист сифатида танимайди. Тўғри гапларни айтиш эса доим ҳам ҳавфсиз эмас. Айниқса сўз эркинлиги ...\nЖамиятOctober 28 2017, 09:10\nКамерунда вабо билан касалланганлар сони ортиб ...\nКамеруннинг Ғарбий ва қирғоқбўйи ҳудудларида илк бор авж олган вабо эпидемияси 140 кишининг ҳаётига зомин бўлиб, беморлар сони 7000 кишидан ошди . Камеруннинг Бош вазири ...\nАфрикаMay 26 2022, 03:05


Коронавирус инфекциясини юқтирганлар сони 12 миллиондан ошди\nДунё бўйича янги намунадаги коронавирус инфекциясини юқтирганлар сони 12 млн кишидан ортди. Американинг Johns Hopkins University маълумотларида шу ҳақда сўз боради. Мазкур университет халқаро ташкилотлар, федерал ва маҳаллий ҳукумат ахборотлари асосида ҳисоб-китобни амалга ошириб келмоқда.\nЎқув муассасасига кўра, 12 007 327 киши вирусни юқтирган, шундан 548 799 киши ҳаёт билан видолашган. Касалланишнинг энг кўп ҳолати АҚШ (3 051 427) ҳиссасига тўғри келмоқда, сўнгра Бразилия (1 713 160) ва Ҳиндистон (742 417) боряпти.\nРоссия вирус аниқланган фуқаролар сони бўйича 4-ўринда бормоқда. Бу мамлакатда шу вақтга қадар 700 792 кишида вирус аниқланган, 472 511 киши соғайган, 10 667 инсон вафот этган.\nЎзбекистонда бугунги кунда коронавирусни юқтирганлар сони 11 мингдан ошган. Шу вақтга қадар 45 киши ҳаётдан кўз юмган. Санитар-эпидемиологик ҳолат кескинлашгани муносабати билан мамлакатда 10 июлдан 1 августга қадар карантин чоралари тикланди ва республика ҳудуди “қизил” ҳудуд деб эълон қилинди.


Муқаддас Саъдуллаеванинг машинасига арча қулашига сал қолди — видео - ShouBiz.uz\nЯнгиликлар 13:19 | 19.3.22\nБу ҳақда улар Instagram саҳифасида маълум қилган. Йигитали Муқаддасга қизил рангли «Hyundai Elantra» машинасини олиб берган. Ҳозирда машинанинг ўртача нархи 210-250 миллион сўмни ташкил этади.\nМуқаддас Саъдуллаева хурсандчилигининг чеки йўқлигини таъкидлади. У орзулари рўёбга чиқаётганини ҳам айтди.\nШунингдек, Йигитали Мамажонов уларнинг хурсандчилигига шерик бўлган барча обуначисига ўзиникидан ҳам зиёдасини тилади.\n«Менинг сабрли, меҳрибон жуфти ҳалолим, Аллоҳ ўзи паноҳида асрасин. Хурсандчилигимизга шерик бўлган барча обуначиларимизга ва қадрдонларимизга бундан ҳам зиёдасини ато этсин. Яратган эгам Ар-Роҳман», — деб ёзади Йигитали Мамажонов.\nЭслатиб ўтамиз, аввалроқ ўзбек шоу-бизнесидаги аёллар қандай автомобиль бошқариши ҳақида маълумот берилганди.


7 794 та қишлоқ ва маҳаллаларда ободонлаштириш ишлари олиб борилади | NORMA.UZ\nПрезидент томонидан «Обод қишлоқ» ва «Обод маҳалла» дастурларини амалга ошириш бўйича қўшимча чора-тадбирлар тўғрисида»ги қарор имзоланди.\nҲужжатга мувофиқ «Обод қишлоқ» ва «Обод маҳалла» дастурлари доирасида:\nПрезидентнинг Халқ қабулхоналари ҳамда маҳаллий давлат ҳокимияти органларига аҳоли томонидан йўл-транспорт инфратузилмаси, муҳандислик-коммуникация тармоқлари ва ижтимоий соҳа объектлари бўйича келиб тушган мурожаатлар сони;\n«Туризм маҳалласи», «Туризм қишлоғи» ёки «Туризм овули» мақомига эгалиги;\nв) ҳар бир қишлоқни (маҳаллани) ривожлантиришнинг устувор йўналишлари тегишли қишлоқдаги (маҳалладаги) мавжуд имкониятлар, аҳолининг узоқ йиллар давомида шаклланган салоҳияти, тадбиркорлик муҳити ва «ўсиш нуқталари» инобатга олинган ҳолда белгиланади;\nг) маҳаллий давлат ҳокимияти органлари томонидан қуйидагилар билан боғлиқ тадбирлар амалга оширилади:\nаҳолини тоза ичимлик суви билан таъминлаш, жойларда оқава сув хандақлари ва санитария иншоотларини барпо этиш;\nэлектр таъминотини яхшилаш, алоқа ва ахборотлаштириш тизимини модернизация қилиш, аҳолига газ ёқилғиси узлуксиз етказиб берилишини ташкил этиш;\nижтимоий соҳа объектлари, жумладан мактабгача таълим ташкилотлари, умумий ўрта таълим мактаблари, соғлиқни сақлаш муассасалари, шунингдек туризм объектларини қуриш, реконструкция қилиш ва таъмирлаш.\nБарча туман ва шаҳарлардаги жами 7 794 та қишлоқ ва маҳаллада умумий қиймати 20,8 трлн сўмлик қурилиш, таъмирлаш ва ободонлаштириш ишларини амалга оширишни назарда тутувчи параметрлар тасдиқланди. Улар жумласида қуйидагилар ҳам бор:\nички йўлларни, ичимлик суви таъминоти ва оқава сув, электр энергияси ва газ таъминоти тизими объектларини қуриш ва таъмирлаш параметрлари;\nирригация объектларини қуриш ва таъмирлаш параметрлари, алоқа ва ахборотлаштириш тизимини ривожлантириш параметрлари, спорт ва болалар майдончалари барпо этиш, қишлоқ ва маҳаллалар кўчаларини ободонлаштириш параметрлари;\nижтимоий соҳа объектларини, фуқароларнинг ўзини ўзи бошқариш органлари комплекслари, маҳалла гузарлари ҳамда маданият марказларини қуриш ва таъмирлаш параметрлари;\nуй-жой фондини яхшилаш параметрлари;\nжамоат транспорти ва маиший чиқиндилар билан ишлаш инфратузилмасини ривожлантириш параметрлари;\nичимлик суви таъминоти ва оқава сув тизими объектларини қуриш ва таъмирлаш параметрлари.\nШунингдек «Обод қишлоқ» ва «Обод маҳалла», ижтимоий ва ишлаб чиқариш инфратузилмасини ривожлантириш, аҳолини уй-жой билан таъминлаш дастурларини амалга ошириш бўйича чора-тадбирларни молиялаштириш манбалари тасдиқланди.\nДастурлар доирасида ички йўлларга қум-шағал аралашмасини ётқизиш билан боғлиқ ишларни бажариш тўғрисида тузиладиган шартномаларда 30% миқдорида олдиндан тўловни амалга ошириш назарда тутилади;


Малайзияда ўтказиладиган халқаро Қуръони карим мусобақаси кечиктирилди\nҲозирда дунё мамлакатларига хавф солаётган корона вируси тарқалишининг олдини олиш бўйича профилактик ва эҳтиёт чораларини кўриш мақсадида Малайзия пойтахти Куала-Лумпур шаҳрида шу йилнинг 6-11 апрель кунлари ўтказилиши режалаштирилган 62 халқаро Қуръони карим мусобақаси мазкур мусобақа ташкилотчиси бўлган Малайзия ислом тараққиёти халқаро муассасаси томонидан шу йилнинг июль ойига қадар кечиктирилгани эълон қилинди. Яқинда мазкур кечиктирилиш вақти бўйича Малайзиянинг хориж давлатларидаги элчихоналари воситасида таклиф қилинган давлатларга расмий маълум қилиниши таъкидланди.\nМаълум бўлишича, 61-халқаро Қуръони карим мусобақаси 2019 йилнинг 15-19 апрель кунлари пойтахт Куала-Лумпур шаҳрида ўтказилган эди. Мазкур мусобақа ислом олами миқёсидаги энг қадимги ва нуфузли халқаро Қуръони карим мусобақаларидан саналиб, унда дунёнинг турли давлатларидан келган ўнлаб етук қорилар ва қориялар рақобатлашиб келмоқда.\nЎМИ Халқаро алоқалар бўлими.\n680 марта ўқилди\nДругие материалы в этой категории: « Болгариялик профессор Исломни қабул қилди\tҚирғизистон масжидларида жамоат намозлари вақтинча тўхтатилди »


Путин барча давлатларни "геосиёсий ўйинлар"га чек қўйишга чақирди\n21:03 / 02.06.2017\nРоссия президенти Владимир Путин жаҳон иқтисодиёти олдида узоқ муддатли ишлар кўплиги, уларнинг "геосиёсий ўйинлар" ва "фитналар"га ўрин қолдирмаслигини айтди. Бу ҳақида Путиннинг "Петербург халқаро иқтисодиёт форуми-2017"даги сўзларига асосланиб, РБК нашри хабар берди.\nРоссия президенти бутун дунё "катта цивилизацион чақириқлар"га тўқнаш келаётгани, инсон фаолияти ва табиий жараёнлар натижасида "сайёра экотизимига оғирлик тушаётгани"ни таъкидлади.\nУнинг сўзларига кўра, янги технологиялар ҳаёт тарзини ўзгартириш ва янги касбларни шакллантириш билан бирга янги таҳдидларни ҳам юзага келтирмоқда. Путин бу муаммоларнинг барчаси чуқур ўрганиш ва турли мамлакатларнинг ҳамжиҳатликдаги хатти-ҳаракатларини талаб қилади, деб ҳисоблайди.\n"Биз фитналар, зиддиятлар, геосиёсий ўйинларга куч ва вақтимизни сарфлашимиз керак эмас, бунга ҳаққимиз ҳам йўқ", - деди РФ президенти.\nУнинг айтишича, дунёдаги муаммоларни ҳал қилиш учун "донолик", ностандарт қарорлар ҳамда мамлакатлараро ҳамкорликнинг янги форматларини биргаликда қидириш керак бўлади.\n"Фақат биргаликда, кучларни бирлаштирибгина ҳозирги номувофиқликни енгиб ўтиш ва жаҳон иқтисодиётининг барқарор ўсишини таъминлаш, савдо ва ҳаққоний рақобатнинг адолатли қонунларини ишлаб чиқиш, қашшоқлик даражасини пасайтириш, терроризм, минтақавий можаролар, миллатчилик ва ксенофобиянинг тарқалишига қарши курашиш мумкин", - деди Путин.\nБу муаммоларни ҳал қилиш учун Россия БМТ ва ЖССТ салоҳиятидан фаолроқ фойдаланишни, шунингдек Петербург халқаро иқтисодий форуми майдонида махсус ёшлар секциясини яратишни таклиф қилди.\nВладимир Путин зиддиятлар геосиёсий ўйинлар чек қўйиш


Экспорт режалари ва инвестиция лойиҳаларининг бажарилиши танқидий таҳлил қилинди – Дарё уз Янгиликлар\nГлавная / Жамият / Экспорт режалари ва инвестиция лойиҳаларининг бажарилиши танқидий таҳлил қилинди\nAkbar 14.10.2020\tЖамият Comments Off on Экспорт режалари ва инвестиция лойиҳаларининг бажарилиши танқидий таҳлил қилинди 4 Показы\n14 октябрь куни Ўзбекистон Республикаси президенти Шавкат Мирзиёев Хитой Халқ Республикаси ҳамда Корея Республикаси билан ҳамкорликдаги савдо-иқтисодий, инвестициявий ва гуманитар лойиҳалар ижросини танқидий кўриб чиқиш, янги ўсиш нуқталарини белгилашга бағишланган йиғилиш ўтказди.\nХитой ва Жанубий Корея Ўзбекистоннинг стратегик шерикларидир. Икки давлат билан ҳам олий даражадаги ташрифлар доирасида кенг кўламли келишувларга эришилган, савдо, иқтисодиёт, инвестиция, гуманитар ва бошқа соҳалардаги лойиҳаларни қамраб олган «йўл харитаси» қабул қилинган.\nДавлат раҳбари 6 октябрь куни Корея Республикаси президенти Мун Жэ Ин билан телефон орқали суҳбатлашди. Мулоқотда қўшма дастур ва лойиҳаларни тезлаштириш ҳамда уларни амалга оширишда кўмаклашиш, керак бўлса, имтиёзли кредитларни ошириш юзасидан келишиб олинди. Йил охирига қадар давлат раҳбарлари иштирокида онлайн саммит ўтказилиши белгиланди.\nШу йилнинг 8 ойи давомида Ўзбекистон билан Хитой ўртасидаги савдо айланмаси ҳажми 4 миллиард долларга, Жанубий Корея билан 1,4 миллиард долларга етди.\nЙиғилишда президент бу давлатлар билан ҳамкорлик бўйича имкониятлар кўплиги, лекин ҳозирги натижалар етарли даражада эмаслигини таъкидлади. «Йўл хариталари» ижроси оқсаётгани, иш тизимли олиб борилмаётгани жиддий танқид қилинди.\nШу даврда Жанубий Кореяга экспорт бўйича Сурхондарё, Бухоро ва Қашқадарё вилоятларида сусткашликка йўл қўйилган.\nЙиғилишда тармоқ ва ҳудуд раҳбарлари экспортнинг аҳамиятини ҳануз чуқур тушуниб етмаётгани, уларнинг бу борадаги иш услуби бугунги кун талабига мутлақо жавоб бермаётгани кўрсатиб ўтилди.\n«Ҳар бир тармоқ ва ҳудуд раҳбари ўз маҳсулотларининг рақобатдошлигини ошириш, таннархини тушириш ва уларни ташқи бозорларга етказиб бериш бўйича янги, самарали таклифлар ишлаб чиқиб, бу масалалар билан доимий шуғулланиши шарт», – деди президент.\nХитойнинг очиқ иқтисодий сиёсати ва мамлакатимизнинг қулай географик жойлашувидан самарали фойдаланиш, Жанубий Корея бозорига юқори қўшимча қийматли маҳсулотларни авиатранспорт орқали ташиш муҳимлиги айтиб ўтилди.\nЛекин айрим инвестиция лойиҳалари ижроси кечикмоқда.\nЙиғилишда шундай лойиҳалар тармоқ ва вилоятлар кесимида танқидий муҳокама қилинди. Муддатидан ортда қолаётган ёки тўхтаб қолган лойиҳаларни чуқур таҳлил қилган ҳолда, уларни жадаллаштириш ва ишга тушириш чоралари белгиланди. Шу билан бирга, Инвестициялар ва ташқи савдо вазирлигига Хитой ҳамда Жанубий Кореядан тўғридан тўғри сармояларни жалб қилишни кўзда тутувчи янги лойиҳаларни шакллантириш зарурлиги қайд этилди.\nТранспорт, соғлиқни сақлаш, маданий-гуманитар соҳалардаги лойиҳаларнинг бориши ҳам кўриб чиқилди.\n«Бугун замон ўзгаряпти, талаб ўзгаряпти. Ҳамма тармоқлар таҳлил қилинмоқда. Уларни ривожлантириш бўйича қарорлар қабул қиляпмиз. Натижа ҳам шунга мос бўлиши керак. Иқтисодий барқарорликнинг кафолати – экспорт ва инвестиция кўрсаткичларини ошириш», дея таъкидлади президент.\nМутасаддиларга барча қўшма лойиҳаларни танқидий кўриб чиққан ҳолда, уларни тезлаштириш ва белгиланган муддатларда сифатли амалга ошириш бўйича янгиланган «йўл хариталари» тайёрлаш ҳамда келгуси йил учун янги истиқболли дастурларни ишлаб чиқиш бўйича топшириқлар берилди.\nПред. Имомали Раҳмон бешинчи муддатга сайланди. У Тожикистонни 26 йилдан буён бошқармоқда\nСледующая Путин Россияда коронавирусга қарши иккинчи вакцина рўйхатдан ўтказилганини эълон қилди


ИШ СТАЖИНИ СОТИБ ОЛИШ МУМКИНМИ? - Ўзбекистон овози газетаси\nБюджетдан ташқари Пенсия жамғармаси Тошкент шаҳар бошқармасининг навбатдаги сайёр учрашуви Мирзо Улуғбек туманида ўтказилди. Тадбир туман аҳолисининг пенсия бўйича саволларига жавоб бериш ва уларнинг муаммоларини жойида ҳал этиш мақсадида ташкил этилди.\n— Бугунги учрашув Тошкент шаҳар бошқармаси томонидан бешинчи туманда ўтказилиши, бу йил давомида бошқа ҳудудларда ҳам ташкил этилади, — дейди Молия вазирлиги ҳузуридаги Бюджетдан ташқари Пенсия жамғармаси Тошкент шаҳар бошқармаси бошлиғи ўринбосари Абдурашид Исмоилов. — Сайёр учрашувларда Президентимизнинг «Фуқароларнинг пенсия таъминоти тизими самарадорлигини ошириш ва пенсионерларни ижтимоий қўллаб-қувватлашни кучайтиришга оид қўшимча чора-тадбирлар тўғрисида»ги Фармони мазмун-моҳиятини аҳолига тушунтириб бормоқдамиз.\nМаълумки, пенсия ҳисоблашдаги иш ҳақининг чегараси 2018 йил 31 декабргача энг кам ойлик иш ҳақининг 8 баробаридан (1621000 сўм) чегараланар эди. Ваҳоланки, республикамизда 3-4 миллион сўмлик маош билан ишлаганлар кўпчиликни ташкил қилади. Бугунги кунда Тошкент шаҳрида пенсия ва нафақа олувчилар сони 334500 га яқин бўлса, шундан мазкур фармон бўйича пенсия ҳисоблашдаги тартиб ўзгарганлиги сабабли 126000 нафар пенсионернинг нафақалари қайта ҳисоб-китоб қилинди. Натижада шу маълум бўлдики, Тошкент шаҳрида энг кам ойлик иш ҳақи 8 баробаридан чегараланган фуқаролар сони 126800 нафарни ташкил қилар экан. Энди уларни ойлик иш ҳақлари энг кам ойлик иш ҳақининг 10 баробари — 2027000 сўмдан чегараланган ҳолда ҳисоб-китоб қилинадиган бўлди.\nПрезидентимиз келажакда иқтисодиётимизни янада ривожлантириб олганимиздан сўнг, иш ҳақидаги чегараларни умуман олиб ташлаймиз, деган таклифни билдирган эди.\nФармон бўйича яна бир ўзгариш ногиронлиги бор болаларнинг оналарига ижтимоий нафақаларни тайинлашдир. Ногиронлиги бор болаларнинг оналари бугунги кунда қонунда белгиланган тартибда 50 ёшдан бошлаб, имтиёзли пенсия олиш ҳуқуқига эга. Фақат унинг суғурталанган 7 йиллик иш стажига эга бўлиши ва ундан ташқари умумий иш стажи 20 йилни ташкил қилиши белгилаб қўйилган эди. Ваҳоланки, айрим оналар 2-3 нафар ногиронлиги бор болани тарбиялаган ҳолатлари ҳам мавжуд. Ёки битта ногиронлиги бор боласига ўзининг умрини, ҳаётини, меҳнатини бағишлаб, 2-3 йилдан ташқари ишлашга имконияти бўлмаган оналар бор. Худди шундай 7 йиллик иш стажи жамғарилмаган оналарга 55 ёшга тўлганларида ногиронлиги бор боланинг онаси сифатида нафақа тартиби тайинлаш лойиҳаси ишлаб чиқилмоқда. Демак, суғурталанган 7 йиллик иш стажи ёки ва умумий иш стажи 20 йилни ташкил қилмаган 55 ёшли оналар бу йилдан бошлаб нафақага эга бўлади.\nБугунги кунда чет элда 3 нафар фуқаро расмий ҳужжат билан ишлаётган бўлса, 10 нафар фуқаро норасмий ишлаб юрибди. Хорижда расман ишлаётган юртдошларимизнинг иш стажи кафолатланган, албатта. Лекин норасмий ишлаётган акамиз, опамизнинг келгусидаги ижтимоий муҳофазаси нима бўлади? Уларни иш стажга олиш тартиби қандай бўлади? Бунинг учун улар йилига энг кам ойлик иш ҳақининг тўрт ярим баробари миқдорида тўловни амалга ошириши лозим. Буни қаерга тўлаш керак? Ушбуларга жавобимиз қуйидагича бўлади. Демак, биринчи навбатда фуқаро доимий яшаш манзили бўлган давлат хизмати органларига бориб, идентификация рақамини олади. Ушбу ҳужжат унинг ишончли вакили ака-укаси, опа-синглиси ва бошқалар томонидан ҳам олиниши мумкин. Бу биринчи қадам бўлади. Иккинчи қадам давлат солиқ хизмати органлари пенсия жамғармасининг ягона ғазна ҳисоб рақамига тўловни амалга оширади ва бир йиллик иш стажига эга бўлади. Бу миқдор бугунги кунда 932000 сўмни ташкил қилади. Ушбу жараённи иш стажини сотиб олишга ҳам қиёслаш мумкин.\nЯкка тартибдаги тадбиркор ёки оилавий тадбиркорлик субъекти. Якка тартибдаги тадбиркорларга кўчада писта сотувчи аёл ёки бозорларда арава тортувчи ака-укаларимиз ҳам киради. Дўконни юритяптими, бозорда савдо қиляптими, фарқи йўқ, улар ҳам энг кам ойлик иш ҳақининг бир баробарини йил давомида ҳар ой тўлаб борса, бир йиллик иш стажига эга бўлади. Оилавий тадбиркорлик субъектида тадбиркорлик раҳбарига ёрдам бераётган хотини, ўғли, қизи ёки ёлланган бегона шахс ҳар ой йил давомида энг кам ойлик иш ҳақининг 50 фоизи миқдорида тўловни амалга оширса, улар ҳам бир йиллик иш стажини ўтаган ҳисобланади.\nЮридик шахс ташкил этган ва ташкил этмаган ҳолда тузилган деҳқон хўжалиги аъзолари, 4 сотихдан кам бўлмаган деҳқон хўжалигида қорамол ёхуд 50 бошдан кам бўлмаган парранда парваришлаётган юртдошларимиз ҳам йилига 202000 сўм тўловни амалга оширса, уларга ҳам бир йиллик меҳнат стажи ёзиб борилади. Бу қулайликларнинг умумий маъноси шундаки, ўзи, оиласи учун ишлаган одамга меҳнат стажи расмийлаштириб берилади.\nСайёр учрашувларда кўплаб фуқаролар пенсияга чиқишда дуч келаётган муаммолардан шикоят қилишмоқда. Бундай ҳолатларда тегишли ҳудуддаги пенсия жамғармаси мутахассисларининг амалий ёрдамини ташкил этиш чоралари ҳам кўрилмоқда.\nМаълумки, амалдаги тартибга кўра, пенсия миқдори меҳнат фаолиятининг охирги ўн йиллигидан ҳисобланади. Лекин сайёр учрашувларда фуқароларимиз ёшлик пайтида ёки умуман улар куч-қувватга тўлган пайтда кўп ойлик иш ҳақи билан меҳнат қилганликлари тўғрисидаги эътирозларни билдиришмоқда. Биз фуқароларнинг пенсия миқдорини бутун фаолияти давомидаги ойлик маошлари ҳисобидан ишлаб чиқиш ёки фуқаро учун афзал бўлган исталган кетма-кет беш йилликлардан ҳисоблаш каби таклифларимизни Республика пенсия жамғармасига, шаҳар прокуратураси ва шаҳар Халқ қабулхоналари, адлия бошқармаларига бериб боряпмиз.\nМаржона ТОШЕВА ёзиб олди.


«Bir Oy» тариф режасининг Интернет трафиги ҳажми кескин оширилди – ТАФСИЛОТ\nТафсилот 382 марта кўрилган\n«Bir Oy» тариф режасининг Интернет трафиги ҳажми кескин оширилди\n«Beeline» алоқа оператори «Bir Oy» тариф режасининг Интернет трафиги ҳажмини кескин оширди. «Tafsilot.uz»га бу ҳақда алоқа операторининг матбуот хизмати маълум қилди.\nЭнди 33 937,9 сўм ойлик тўлов эвазига абонентларга 4G тармоғи учун 1000 Мб, барча тармоқлар учун 1000 Мб, шунингдек, «Facebook», «Odnoklassniki» ва «Instagram» ижтимоий тармоқлари учун 1000 Мб трафик тақдим этилади.\n— «Beeline» (Ўзбекистон) компаниясининг стратегияси бу мақбул нарх эвазига ҳар доим сифатли хизматларни тақдим этишдир. Биз мижозларимизга янада кўп мулоқот учун имкониятлар яратамиз. Янгиланган Bir Oy тариф режаси билан абонентлар икки маротаба кўп онлайн бўлишади, — дея ушбу янгиликка изоҳ берган «Unitel»нинг тижорат директори Максим Ефремов. — Бундай манфaатли таклифни кўп абонентларимиз яхши баҳолайдилар деб ўйлаймиз.\nТариф режасининг қўшимча шартлари билан батафсил «Beeline Uzbekistan» мобил иловаси ёки компаниянинг расми сайти орқали танишиш мумкин.\n«Beeline» бренди Ўзбекистонда «Unitel» МЧЖнинг савдо белгиси ҳисобланади. Компания 1996 йилда ташкил этилган бўлиб, унинг тижорат фаолияти 1997 йил 25 сентябрдан бошланган. 2006 йил 9 февралда «Unitel» МЧЖ «VimpelCom» компаниялари гуруҳи таркибига кирган бўлиб, у 2006 йил 12 сентябрдан буён «Beeline» савдо белгиси остида хизмат кўрсатиб келмоқда.


“Шўртан” (Ғўзор) – “Шердор” (Самарқанд) – жамоалар ўртасидаги футбол бўйича XXVIII Ўзбекистон миллий Биринчилиги ПРО-Лига “А” 18-тур 2019 йил. Онлайн ўйин шархи\nПешқадамлик учун кураш давом этади.\nЎйин «Шўртан» жамоасини ғалабаси билан якунланди. Ҳисоб 5:0\nИккинчи бўлимдаги тўхталишларига 2 дақиқа қушиб берилди.\n89` «Шўртан» жамоасида ўзгариш 10.М.Муродов ўрнига 19.Ш.Эшмуродов майдонга тушди.\nБугунки учрашув ўз якунига етиб боряпти «Шўртан»нинг тулиқ устунлигида ўтган учрашувда мезбонлар йирик 5:0 ҳисобида ғалаб қозонмоқда.\n82` Хавфли вазият, Ш.Темиров ижросида қайчи услубида зарба берилди. «Шердор» дарвозабони қайтариб қолди.\n82` «Шўртан» жамоасида ўзгариш 18.С.Шадмонов ўрнига 15.А.Мурадуллаев майдонга тушди.\n77`»Шердор» жамоасида ўзгариш 22.Ж.Қурбонов ўрнига 33.Э.Хамдамов майдонга тушди.\nу ташлаб берган тўп 14. А.Бахромов вазиятдан унумли фойдалана олмади.\n76` Жарима…… Олимжон Каримов амалга оширди.\n74` «Шўртан» жамоасида ўзгариш 11. Ж.Холтўраев ўрнига 28.Ш.Темиров майдонга тушди.\n📋 Bugun A Pro-ligada 18-tur uchrashuvlari bo’lib o’tmoqda\nISTIQLOL – MASH’AL 0:1 #TUGADI\nGol: Mo’minjon Meliyev, 85 (0:1)\nOQ-TEPA – XORAZM 3:3 #TUGADI\nGollar: Muhammadqodir Rahimberganov, 20 (0:1), Muhammadqodir Rahimberganov, 26 (0:2), Pavel Purishkin, 30 (1:2), Bilolxon Toshmirzayev, 71 (2:2), Sarvarbek Jumaniyozov, 74 penaltidan (2:3), Pavel Purishkin, 79 (3:3)\nIFTIXOR – NEFTCHI 1:3 #TUGADI\nGollar: Ulug’bek Ismoiljonov, 49 (1:0), Islombek Karimov, 62 penaltidan (1:1), Islombek Karimov, 63 (1:2) Asilbek G’oyibjonov 82 (1:3)\nSHO’RTAN – SHERDOR 5:0 #LIVE\nGollar: Jasur Xolto’rayev, 27 (1:0), Jasur Xolto’rayev, 43 (2:0), Ma’rufxon Murodov, 45 (3:0), Jasur Xolto’rayev, 61 (4:0), Farxod Namozov, 65 (5:0)\nЎнг қанотдан тепган тўп ноаниқ кетди.\n72` Жаримани 10.М.Муродов амалга оширяпти.\n69`»Шердор» жамоасида ўзгариш 28. А.МАматов ўрнига 66.С.Махмудов майдонга тушди.\n65` «Шердор» жамоасида ўзгариш 12.Ж.Сайдуллаев ўрнига 80.Ш.Раупов майдонга тушди.\nМуродов ташлаб берган тўпни 22.Фарход Номозов дарвозага киритди\n65` Бурчак зарбасини 10. М.Муродов амлга оширди.\n64` «Шўртан» жамоасининг кетма кет хужумлари самара беряпти.\n«Шўртан» – «Шердор» – 4:0\n11.Жасур Холтўраев яна бир гол муаллифи бўлди.\n59` «Шўртан» жамоасида ўзгариш 17. Ю.Бўриев ўрнига 21.И.Бойсариев майдонга тушди.\n57` «Шердор» жамоасида ўзгариш 32. М.Шамсиддинов ўрнига 77.Ф.Фархуддинов майдонга тушди.\n«Шердор» жамоаси ҳам анча фаолроқ ҳаракат қиляпти.\n52` Иккинчи бўлимда ўйин бир оз тенглашди.\nЧап қанотдан С.Шодмонов оширган тўпни С.Рахматуллаев дарвозага зарба берди.\nБиринчи бўлим 3:0 ҳисоб билан якунланди.\nМаъруфжон Муродов ҳисобни яна биттага оширди\n44` Бирга-бир вазиятда ўнг қанотдан тепган тўпни Ж.Холтўраев дарвозани зарб этди.\nГоооооолл. Жасур Холтўраев\n41` 14.А.Бахромов бўш қолган дарвозага тўпни киргиза олмади.\n37` Ўйин майдон марказида ўтмоқда. Устунлик «Шўртан» томонида.\nҲисоб 1 : 0\n«Шердор» жамоа дарвоза посбони Ш.Раимов қўли билан қайтариб қолди.\nЎнг қанотдан жарима зарбасини 10. М.Муродов амалга оширди. Жарима майдончаси ичида ҳавфли вазият юзага келди.\n«Шўртан» – «Шердор» – 1:0\nГол муаллифи Ж.Холтўраев .\n25`М.Муродов бирга-бир вазиятни қўлдан чиқарди.\n22`Меҳмонларнинг кам сонли ҳужумлардан бири ҳавфли чиқди. Ж.Қурбонов берган зарбасини «Шўртна» дарвоза посбони А.Рахимов Тўпни ушлаб қолди.\n20` Ташаббус «Шўртан» жамоасида лекин ҳаракатлар самара бермаяпти.\n17` Ўйинда бир оз тўҳталиш 19.И.Шариповга тиббий ёрдам кўрсатилди.\n«Шердор» жамоаси бир оз жонли ҳаракат қиляпти.\n14` Меҳмонларни дастлабки ҳужуми ва бурчак зарбаси, 19.И.Шарипов лекин ноаниқ.\nЧап қанотдан тепилган жарима зарбаси С.Шодмонов амалга оширди.\n12` Огохлантиришни 6.Асилжон Орипов қуполиги учун\n11` Дастлабки бўрчар зарбаси 10.Маъруфхон Муродов амалга оширмоқда……..\n10` Ўйинни дастлабки 10 дақиқаси ортда қолди. Ташаббус тўлиқ мезбонлар томонда.\n3` Тўпни “Шўртан” футболчилари назорат қилишмоқда.\nМухлислар жамоаларни кутишяпти.\nУчрашув бошланишига озгина фурсат қолди.\nҲар иккала жамоа футболчилари чигал ёзди машқларини тугатишди.\nОб-ҳаво салқин ва футбол ўйнаш учун анча қулай .\nҲар иккала жамоа вакиллари майдонда чигал ёзди машқларини бажаришмоқда.\nБош мураббий: Бахтиёр Сатторов.\nЗахира: 13.Амиржон Нарзиқулов, 25.Мирзо Ахмедов, 26.Фарходжон Сафаров, 33.Элбек Хамдамов, 55.Валижон Ғуломжонов, 66.Сохиб Махмудов, 77.Фаррух Фархуддинов (С), 80.Шахзоджон Равупов.\n«Шердор»: 99.Шахзод Раимов, 2.Фарзин Мухторов, 6.Асилжон Орифов, 10.Фахриддин Алимов, 12.Жахонгир Сайдуллаев, 19.Ислом Шарипов, 22.Жасур Қурбонов, 28.Асомиддин Маматов, 29.Ойбек Жўраев, 32.Муроджон Шамсиддинов, 95. Фирдавс Абдусалимов (С)\nБош мураббий: Сергей Ковшов.\nЗАХИРА: 1.Ботир Насиров, 4.Ахрорбек Ўктамов, 5.Суннатулло Мамадалиев, 15.Алвеш Муродуллаев 19.Шербек Эшмуродов, 21. Ислом Бойсариев, 25. Элбек Равшанов, 28. Шерзод Темиров, 55. Аваз Агалиев.\n“ШЎРТАН”: 1.Акмал Раҳимов, 2.Нурали Падаров, 7.Олимжон Каримов, 8.Сирожиддин Раҳматуллаев, 9. Лазиз Убайдуллаев, 10. Маъруфхон Муродов, 11.Жасур Ҳолтўраев, 14.Акром Баҳромов, 17.Юсуф Бўриев, 18.Самандар Шодмонов (С), 22.Фарход Номозов.\nБош ҳакам: Исхақ Ибрагимов.\nЁрдамчи ҳакамлар: Бектурсин Канназаров ва Жалғасбай Сарсенов\nБугун Ғузорлик йигитларимиз, Самарқанд шахрининг “Шердор” жамоаси билан ўзаро куч синашишади.\nҒузор “Марказий” стадионидан онлайн репортажимизни бошлаймиз.\nАссалому алайкум ҳурматли футбол ишқибозлари!\n« АНОНС: ПЕШҚАДАМЛИК УЧУН КУРАШ ДАВОМ ЭТАДИ.\nА Про-лигада 18-тур учрашувлари бўлиб ўтди »


Афғонистоннинг Лоҳар вилоятида 31 июль эрта тонгда кучли бомба портлаши оқибатида камида 17 киши ҳалок бўлди. Ҳужум террорчи-худкуш томонидан амалга оширилган. Бу ҳақда AFP ахборот агентлигига вилоят губернатори матбуот котиби Дидар Лаванг маълум қилди.\nПортлаш маҳаллий аҳоли Қурбон ҳайити муносабати билан байрам харидларини амалга ошириш учун йўналаётган вақтда маҳаллий ҳокимият биноси ёнидаги кўчада амалга оширилган.\nТеракт мамлакатда “Толибон” ҳаракати томонидан ҳайит байрами муносабати билан эълон қилинган ўт очишни тўхтатиш режими киритилгандан кейин содир этилди. Аввалроқ, толиблар ва Афғонистон ҳукумати уч кунга ўт очишни тўхтатишга келишиб олганди. “Толибон” вакили Забиҳулла Мужоҳид гуруҳнинг ушбу терактга ҳеч қандай алоқаси йўқлигини маълум қилган.\nРасмий Кобул ва “Толибон” ўртасидаги тинчлик бўйича музокаралар асирларни айирбошлашдаги келишмовчиликлар сабабли номаълум муддатга қолдирилган. Ҳукумат панжара ортида ушлаб турган 5 минг толибни мамлакат хавфсизлик хизматининг толиблар томонидан асирда ушлаб турилган минг ходимига алмашиш бўйича келишувга эришганди. 30 июлда Афғонистон ҳукумати 4400 дан кўпроқ толибни, “Толибон” эса 1005 афғон ҳарбийсини озод қилганини маълум қилган.


hidoyat.uz – “Мовароуннаҳр” нашриётининг сайти - АБДУРАШИД МУСОБЕК ЎҒЛИ (1878–1979)\nАБДУРАШИД МУСОБЕК ЎҒЛИ (1878–1979)\nАбдурашид Мусобек ўғли (Қози Абдурашид Фарғоний) 1878 йилда Қўқон музофотига қарашли Олтиариқ туманининг Бозорбоши маҳалласида таваллуд топган. У болалигида отасидан етим қолади. Бошланғич таълимни оилада олди, кейин тўққиз ёшдан ўн саккиз ёшигача Қўқондаги «Камол қози» мадрасасида ўқиди. Кўп вақтини ибодат билан ўтказарди, шу туфайли “Намозхон талаба” (ёки “Намозхон”) лақаби билан танилди. Айтишларича, тўққиз йиллик таълими мобайнида бирон марта ҳам жамоат намозини тарк этмаган.\nҚўқон уламолари Қози Абдурашидга Бухорога бориб, у ердаги "Мир Араб", "Кўкалдош" каби мадрасаларда илм таҳсилини давом эттиришни тавсия қиладилар. У Бухорога келиб, йигирма йил қолиб кетади: ўн йил илм ўрганиш, ўн йил таълим бериш билан шуғулланади. Бу ерда охунд (устоз, муаллим, дин пешвоси) мақомига сазовор бўлади. Маълумотларга кўра, илм соҳасида юқори марраларни забт этган бу инсон Бухоро амири Олимхоннинг алоҳида илтифотига сазовор бўлган. Бухородан Фарғонага қайтганида эса уни одамлар темир йўл вокзалидан Олтиариққача поёндоз тўшаб, улуғ эҳтиром билан кутиб олишган. Бу пайтда (1916 й.) Қози Абдурашид 38 ёшда бўлган.\nЎрта Осиё ва Қозоғистон мусулмонлари диний назорати ташкил топганида Қози Абдурашид фатво ҳайъати аъзоси этиб сайланади. Унинг “Абдурашид қози домла” битикли муҳри бўлиб, фатво берса ёки бирор муҳим ҳужжатни ёзса, остига шу муҳрни босган. У, шунингдек, мўътабар сўзларни арабий, туркий, форсийда чиройли нақш қилиб ишлай оладиган моҳир хаттот бўлган.\n1947 йилда Қози Абдурашид диний назоратнинг Тожикистондаги вакили қилиб Душанбега юборилади ва умрининг охиригача ўша ерда қолади. (Айтишларича, Тожикистонга келганида унинг устози Шайх Бузрук вафот этган эди. Буни эшитган Қози Абдурашид қайтишни маъқул топади. Қайтар куни кечаси туш кўради. Тушида устози унга сиз келдингиз, биз хотиржаммиз, дейди. Шу сабаб билан Қози Абдурашид Душанбеда умрбод қолиб кетади.)\nҚози Абдурашид Фарғоний жуда ғайрат-шижоатли инсон бўлган. Бора-бора кўзлари хиралашиб, кўзойнак кор қилмайдиган бўлиб қолганида ҳам лупа ёрдамида шогирдларига дарс беришдан тўхтамаган. Эл суйган, эъзозлаган уламолар – Шайх Зиёвуддинхон ибн Эшон Бобохон, Шайх Абдулғани Абдуллаев (куёви), Мубин қори Аминов, Шайх Аҳмаджон махдум Ҳанафий-Нақшбандий, Шайх Дўстмуҳаммад Турсунов, Садриддин қори Абдураззоқов, Шайх Абдулазиз Мансурлар Қози Абдурашиднинг шогирдларидир.\nҚози Абдурашид Мусобек ўғли (Фарғоний) 1979 йилда дунёдан ўтган. Тожикистоннинг Душанбе шаҳридаги Кўктош қабристонига дафн этилган.


Ўзбекистонда 150 км автомобиль йўли оғирроқ юк кўтара оладиган ҳолатга келтирилади\n22:19 / 10.02.2016\nРасмий прогнозга кўра, 2016 йилда Ўзбекистон миллий автомагистралининг 151 км автомобиль йўли 10 тонналик юкламани кўтара оладиган ҳолатдан 13 тонналик юкламани кўтара оладиган ҳолатга ўтказилади. Бунинг учун 275,5 млрд сўм сарфланади.\nСифатли йўллар йўлларга тушадиган юклама меъёрларини оширишга имкон беради, деб таъкидламоқдалар "Ўзавтойўл" компанияси мутахассислари.\nУмумий қиймати 10 млрд долларни ташкил қиладиган 2015-2019 йилларга мўлжалланган ишлаб чиқариш инфратузилмасини ривожлантириш ва модернизациялаш дастури доирасида автомобиль йўлларини қуриш улушига инвестицияларнинг учдан бир қисми тўғри келади.\nИвестицияларнинг асосий қисми Ўзбекистон миллий магистрали таркибига кирувчи 4 полосали йўлларни замонавий цемент-бетон ва асфальт-бетон қоплама билан таъминлаган ҳолда қуриш ва реконструкциялашга йўналтирилади.\nХусусан, 2020 йилгача Байнау–Қўнғирот–Бухоро–Навоий, Самарқанд–Тошкент–Андижон автомобиль йўлининг 1586 кми янгиланади.\nЎзбекистон иқтисодиёт вазирлиги маълумотларига кўра, 2015 йилда Ўзбекистонда 382,4 км автомобиль йўли қурилган ва реконструкция қилинган.


Сараланган — Dilkashradio.com\nАссалому алайкум. Худо қанчалик даражада сиздан фойдаланиши мумкин? У Худоку, мендан истаганидай фойдаланиши мумкин, дейсиз. Йўқ. Унчалик эмас. Сиз Исо Масиҳни Нажоткорингиз деб қабул қилганингиздан кейин нима қилдингиз? Масалан, сиз сувга чўмдирилгансиз ва жамоатга боришни бошлагансиз. Балки Калом ўқишни бошлаб, ушр беришни ўргангунча, озгинадан пул бериб тургандирсиз. Аммо ҳеч ўйлаб кўрганмисиз, Худованд сиздан қанчалик даражада фойдалана олиши мумкин? Яъни, Худованд сизнинг ички имкониятингиздан максимал даражада фойдалана оладими? Яъни, сизнинг кундалик иш жадвалингиз шундай тиғизки, Унга кўп вақт ажрата олмайсизми? Ҳаётингиз шунчалик бандми? Мен кечирилдим, энди жаннатга боришимни биламан, шунинг учун ўз ҳаётим билан яшаб олай, дейсизми? У сизни қутқарганида бир мақсад билан қутқарганини биласизми?\nЭҳтимол, Унинг фикрида бир нечта мақсадлар бўлгандир, аммо ҳеч ҳаёлингизга У аниқ бир мақсад учун сизни ишлатмоқчи экани келганми? Шунинг учун ҳам У сиздан Худога очиқ бўлишингизни истайди. Агар сиз Худонинг инояти, севгиси ва раҳм-шавқати туфайли қутқарилган бўлсангиз, бундан буёғига қандай яшашга қарор қилган бўлсангиз, сиз энг муҳим бир нарсани кўрмай қолибсиз. Худо сизни бир нечта мақсад билан қутқарди. Улардан бири Худо Ўз ишини бемалол қила оладиган, фойдали идиш бўлишдир. Сиз билан биз Худога очиқ ва У бизни ишлатишга доимо тайёр бўлишимиз жуда муҳим. Ҳатто нима сабабдан ва қачон бўлса ҳам тайёр туришимиз керак. Бир нарса аниқки, У биздан баъзи масалаларда фойдаланади. Биз ҳатто орзу ҳам қилмаган ишлар учун ишлатади. Луқо 22 бобда Раббимиз Дастурхони атрофида шогирдларига нималарнидир ўргатаётган эди.\nБирданига Ўзига ҳиёнат қиладиган одам ҳақида ҳам гапирди. У эндигина Ўзининг хочга михланишидан олдин бўладиган нарсалар ҳақида гапириб бўлди. Кейин эса шогирдлар савол бера бошлади. “Қайси биримиз сотқин?” бу суҳбат узоққа чўзилмади. Кейин нима бўлганини эшитинг, суҳбат давоми Исо Масиҳга нима бўлиши ҳақида ва ким Унга ҳиётан қилиши ҳақида бўлди.– “Шогирдлар орасида: “Қайси биримиз энг катта ҳисобланишимиз керак?” деган баҳс бўлди. Улар жуда худбин, ўзларини ўйлайдиган ва мағрур бўлганлар. Исо Масиҳ Ўзининг хочга михланиши ҳақида айтаяпти, Унинг ҳаётида саноқли соатлар қолгани ҳақида гпираяпти, шогирдлар бўлса, улардан қай бири буюк экани ҳақида тортишишаяпти. Булар бутунлай танавий Масиҳийлар. Улар Исо Масиҳга ҳаётларини бериш ўрнига, нима олишлари, ўрни, одамлар улар ҳақида нималар деб ўйлашига қизиқишаяпти.\nКейин нима бўлганини эшитинг, “…Исо уларга деди: Бутпарастларнинг ҳукмдорлари халқларига ўз ҳукмини ўтказадилар. Эл бошлиқлари олийҳиммат деб олқишланадилар. Сизлар эса бундай бўлманглар. Аксинча, орангизда ким катта бўлса, ўзини энг кичикдай тутсин. Бирданига У суҳбатни бошқа мавзуга буради-да, Павлусга – “ Шимўн, Шимўн! Мана, буғдойни ғалвирдан ўтказишгандай, шайтон сизларни синовдан ўтказишга изн сўради. Бироқ имондан тоймасин, деб Мен сен учун ибодат қилдим. Сен тавба қилиб, Менга қайтганингдан кейин, биродарларингни имонда мустаҳкамла. Каломнинг бу парчасида элакдан ўтказиш ҳақида айтаяпти. Ие, нимага? Асосий мавзу мана шу. У бугун ҳам бизни элакдан ўтказади. Бу парчада гап нима ҳақида кетаётганлигини тушуниб олишингиз керак, аммо энг аввал юракдан Худога ишонадиган ҳар бир одамни Худованд ишлатишни мақсад қилганини билиб олинг. У ҳаммамизни ишлатишни мақсад қилган.


Чингиз Айтматов:ҚИЁМАТ 3-қисм – mulkdor.com\nЧингиз Айтматов:ҚИЁМАТ 3-қисм\nSeptember 27 2018, 12:09 АдабиётКитобларКутубхона\nЎша қўлдан кетган дунё Мўйинқумнинг бу ердан узоқ саксовулзор далаларида қолди. Чек-чегарасиз Мўйинқум саҳроларида сайғоқларнинг ададсиз сурукларини ададсиз карра суриб, қувиб юрган ов кунлари орқада қолди. Ота-бобо замонларидан бери қақроқ саксовулзор саҳроларда тўда-тўда бўлиб умр кечирадиган, худди чексиз вақтнинг ўзи каби жуда қадим, чопиб чарчамайдиган, айритуёқ, қувушшох, дўнгтумшуқ шу жониворлар муртидан океан сувларини пуркаган китлардай бурунларидан пишқириб ҳаво олиб, пишқириб ҳаво чиқариб, кун ёришгандан кун ботгунга қадар тўхтамай югура олардилар.\nУлар ўзларининг абадий ҳамроҳлари — бўрилар таъқибига учраб, бирдан ҳаракатга келганларида, ўтакаси ёрилган бир сурук бошқасини талвасага солиб ўз ортидан эргаштирганда, сўнг уларга яна бир, яна икки, яна уч кийик тўплари ҳуркиб қўшилганда, сўнг яна ва яна янги-янги, катта-кичик тўдалар дам сайин қўшилаверганда — сайғоқлар Мўйинқумнинг кўз илғамас кенгликларида — адирлар, пасттекисликлар, яйдоқ қумликлардан худди ер юзига тушган тўфон каби тошганда, ана ўшанда замин гўё тескари айланаётгандай бўлар, ёз фаслида довуллар ҳамда дўллар савалагандай туёқлар остида тинимсиз гувиллар, шунда ҳаво қуюн янглиғ қўзғалар, осмонга чақин чақилгандай учқунлар сочар, ҳаммаёқни ҳайвон сурукларининг ҳидлари, ҳаёт-мамот учун бораётган телбаворий қувди-қочдининг ҳидлари тутиб кетар, бўрилар кийик издиҳомининг икки биқинидан ва орқасидан тўшлари ер бағирлаб чопишар, подаларни ўзларининг пистирмалари сари ҳайдаб боришга уринишар, пистирмада эса шўрлик қувғиндиларни ашаддий, сара ваҳший бўрилар кутиб туришар, улар саксовуллар орасидан бўриларга ташланишиб, хунрезлик қилишар, ўзлари ҳам улар билан баравар қора тупроққа думалаб-думалаб кетишар ва шунда сайғоқнинг кекирдагини шартта узиб ташлашар, варақлатиб қонини оқизишар, сўнг яна қочаётган пода ортидан таъқибни давом эттирар эдилар. Бироқ сайғоқлар қандайдир йўллар билан бўрилар биқиниб ётган ерлардан хабардор бўлишар ва кўпинча ўша жойларни айланиб ўтишар эди, қув-қув шундан кейин яна шиддатлироқ авжига минар ва уларнинг ҳаммалари — қочаётганлар ҳам, қуваётганлар ҳам — шу бераҳм борлиқнинг банди балолари ҳарс-ҳарс қилиб, тиллари бир қарич осилиб, ўлар ҳолатга етиб жон-жаҳдлари билан югуришар, қандай бўлмасин, ишқилиб, яшаш, омон қолиш учун азиз қонларини олов қилиб ёқишар, энди бу қувғиндилару қувиб борувчиларни Худованднинг ўзи тўхтатмаса, бошқа ҳеч кимнинг бу нарса қўлидан келмас, зотан, гап ўлиш ё қолиш устида борар, бинобарин, бундай кўз кўриб қулоқ эшитмаган қувди-қувдига дош беролмаган, олишув учун яратилмаган бўриларнинг юраклари ёрилиб кетар ва улар чанг-тўзонга қоришганча ерга қулар, жон таслим қилар эдилар, қувиш-қочиш эса бир зум бўлсин сусаймас, осмон довул турган каби қортўзон билан қопланар, ҳолдан тойиб йиқилган бўрилар, мабодо, ўлмай қолган тақдирларида ҳам, бу ерларда турмай, бошқа ёқларга бош олиб кетишар, кейин заррача ҳам қаршилик кўрсатмайдиган, ҳатто қочишга ҳам уриниб кўрмайдиган ювошгина қўй сурувларини бўғизлаш билан машғул бўлар эдилар: тўғри, бў ерларни ҳам хатарсиз деб бўлмасди — тағин буниси барча хатарлар ичида энг хатарлиси эди — бу ерларда подаларга одамлар қарашарди, қўй-қўзиларнинг худоси ҳам, қўй-қўзиларнинг қули ҳам шулар эдилар, булар ўзлари кун кўрардилар-у, лекин бошқаларга сира кун бермас, айниқса, уларга қарам бўлмаганларни, ўз эрки билан яшашга уринганларни қўймас эдилар… О, одамлар, одамлар — одамхудолар! Ўша одамлар ҳам азалдан Мўйинқум сайғоқларини овлаб келадилар. Аввалда улар отларга миниб, устиларига тери ёпиниб, ўқ-ёй отиб келдилар, кейин милтиқ кўтариб варанг-варанг ўқ қўйиб айюҳаннос кўтардилар, у ёқдан-бу ёққа ҳалокунинг итидай от қўйиб чопдилар. Сайғоқлар эса тўда-тўда бўлиб дам у ёққа, дам бу ёққа қочишар, ниҳоят, чексиз саксовулзорлар ичра ғойиб бўлишар эди. Ана, энди уларни топиб кўр-чи! Булар ҳам ўтиб, одамхудолар кейин сайғоқларни машиналарга миниб қира бошлашди. Худди бўрилар каби сайғоқларни аввал ҳолдан тойдириб, сўнг милтиқлари билан қирон солишди. Ундан ҳам ўтиб, одамхудолар вертолётларда учиб келишди, кейин сайғоқларни улар ўтлаб юрган ерлардан топишиб, белгиланган жойларига ҳайдаб, қуршаб олиб келишди, бу пайт ерда, машиналарда пойлаб турган мерганлар тезликни юз-юздан ошириб таъқиб қилишга тушар, вертолётлар эса тепадан уларга йўл ва нишон кўрсатиб турардилар. Машиналар, вертолётлар, тезотар милтиқлар зулмидан Мўйинқумнинг ҳаёти остин-устун бўлиб кетди. Сайғоқлар учун охирзамон, қиёмат-қойим бошланди.\nКўккўз Акбара унда анча ёш эди. Бўлажак жуфти Тошчайнар эса ундан пича каттароқ эди. Улар бўри тўдаларига қўшилиб ов қилишнинг машқини ола бошлашди. Бошда улар олғир бўрилар билан тенглашолмай, ерга қулаган, чалажон ҳолда йиқилган кийикларни бўғизлаб, қорнини ёриб юришди. Сўнг ўзлари куч-қувватга тўлиб, кўп бўриларни ва айниқса, қари бўриларни орқада қолдириб кетишди. Ҳаммаси табиатнинг ўз йўл-йўриғи билан борганда, улар кўп ўтмай бўри галаларининг серкаси бўлардилар. Бироқ икки ўртада ҳеч ҳаёлга келмаган ишлар рўй берди…\nЙил йилга тўғри келмас экан. Ўша йили кўкламда сайғоқлар хўп баракали қулунладилар — кўплари эгизак туғди. Ўтган куз ойлари, сайғоқлар куйиккан кезлари кунлар илиқ келди, уст-устига ёғин-сочин тушди, шундан сўнг қуруқ чексиз сайҳонларда икки марта майса кўклади. Ўт-ўлан мўл-кўл, болалаш ҳам шунга яраша эди. Кўз ёрийдиган пайт келганда сайғоқлар эрта кўкламдаёқ Мўйинқумнинг энг ичкарисидаги қор тушмас қумликларга кетиб қолишади. Негаки, бу томонларга бўрилар яқин йўлай олмас, бунинг устига барханларда сайғоқларни қувиб етадиганнинг ўзи йўқ эди. Қумликларда кийик қувмоққа йўл бўлсин. Бироқ, куз ва қиш ойларида сайғоқлар чўл, чала саҳроларга тушиб келган маҳаллар кўкёл галалари ўз ҳиссаларини ошиғи билан оладилар. Худо берди қашқирларга, дегани ана ўшанда бўлади. Ёзда кунлар қаттиқ исиб кетганда, бўрилар сайғоқларга тегмайдилар. Бу ёқда шундоқ тумшуқлари тагида бошқа емишлар тўлиб-тошиб ётмайдими. Суғурлар қиш уйқусидан чиқишиб, тамоми саҳро бўйлаб югургилашиб юришади. . Бошқа маҳлуқ ҳамда жониворлар йил бўйи еб-ичиб, умргузаронлик қиладиган нарсаларга улар фақат ёз ичи етишадилар. Ана шунда суғур галаларининг беҳаловат югур-югурларини кўринг. Улар хавф-хатарга ҳам қарамай қўядилар. Ана шунда бўри деганиниш куни туғади. Суғур ови бошланади. Ахир ҳар нарсанинг ўз вақти-соати бор-да. Қишда суғур анқонинг уруғи. Ёз ойларида бўрилар илвасин, каклик-каркилдак каби қушлару жониворларни ўлжа қилиб кун кечиришади. Лекин энг улуғ ов — сайғоқ ови кузда бошланади. Сўнг то қиш оёқлагунча чўзилади. Ҳар нарсанинг ўз вақти-соати келади. Чўлу даштларда ҳаётнинг шу маромда тебраниб туриши табиатнинг адолатидан бўлса керак. Мўйинқумда азал-азалдан бери давом этиб келаётган тирикчиликнинг бу йўриғини ё табиий офат ва ё инсон боласигина издан чиқариб юбориши мумкин эди…


Тошкент ЙҲХБ ҳайдовчиларни видеоқайд тизими ишга тушиши ҳақида огоҳлантирди » Скачать музыку бесплатно новинки музыки 2016-2017\nТошкент ЙҲХБ ҳайдовчиларни видеоқайд тизими ишга тушиши ҳақида огоҳлантирди\nКомментариев: 0 Просмотров: 447 Дата: 30-03-2016, 21:58 Ўзбекистон пойтахтининг 120та чорраҳасида камералар ўрнатиш ишлари поёнига етиб, йўл ҳаракати қоидаларини бузиш ҳоллари синов тариқасида видеотасвирга олинмоқда. Илк босқичда, камералар давлат рақами ва машина тезлигини қайд эта олади. Пойтахтнинг йирик чорраҳаларида йўл ҳаракатини видеокузатиш тизими яқин ойларда ишга туширилади, деб маълум қилган Тошкент шаҳар ЙҲХБ раҳбари подполковник Барат Маменов Sputnik Ўзбекистон мухбирига берган интервьюсида. «Янги тизимда диспетчерлик хизмати билан боғланган видеокузатув камераси ва патруль машиналари алоҳида ўрин тутади. Биринчи босқичда, камералар томонидан автомобиль тезлиги ва давлат рақами, шунингдек, қизил чироқда ўтиш ҳолати қайд этилади», – деб тушунтирган подполковник. Унинг сўзларига кўра, янги тизим жорий этилиши учун кенг қамровли ишлар амалга оширилган. Хусусан, йўл ҳаракатига оид қонунчиликка ўзгартиришлар киритилган, янги йўл белгиси пайдо бўлган. Бу белги, ҳайдовчиларни йўлнинг маълум бир қисмида видеокузатув мавжудлигидан огоҳлантиради. «Мабодо, камера ЙҲҚ бузилишини қайд этгудек бўлса, автомобиль эгасининг уйига жарима тўғрисида мактуб келади. Бунда, айни қоидабузарлик вақтида машинани ким бошқаргани муҳим эмас. Аммо, автомобиль эгаси, ЙҲҚ бошқа шахс томонидан бузилганини исботлай олса, жарима айбдор ҳайдовчи номига қайта расмийлаштирилади», – деб қайд этган Тошкент шаҳри ЙҲХБ раҳбари. Шу билан бирга, қоидабузарликни автоматик қайд этишда баённома тузилмайди, аксинча видеокамералардан олинган маълумотларга асосан қарор чиқарилади. Бу, ўз навбатида, ДАН ходимларининг аралашувини йўққа чиқаради ҳамда коррупция ҳолатларининг камайишига асос бўлади. Ўзбекистонда беш йилдан буён қоидабузарликларни видеоқайд этиш тизими қўлланаётганига қарамай, ўтган йилдан бошлаб камера воситасида қайд қилинган ЙҲҚ бузилишига ҳам маъмурий жавобгарлик жорий қилинди. 2016 йилнинг март ойидан бошлаб янги таҳрирдаги йўл ҳаракати қоидалари амал қила бошлади. Манба: Kun.uz - деб хабар бермоқда Carzone.uz нашри.


1992 йил 8 декабрь — Ўзбекистон Республикаси Конституцияси қабул қилинган кун юртимиз тарихидаги буюк саналардан биридир.\n4. Ушбу Фармоннинг ижросини назорат қилиш Ўзбекистон Республикасининг Бош вазири А. Арипов ва Ўзбекистон Республикаси Президентининг Давлат маслаҳатчиси У. Исмаилов зиммасига юклансин.\n2017 йил 10 октябрдаги ПФ-5201-сонли Фармонига 1-илова\n«Ўзбекистон Конституциясига 25 йил» эсдалик нишони тўғрисидаги\n2017 йил 10 октябрдаги ПФ-5201-сонли Фармонига 2-илова\n«Ўзбекистон Конституциясига 25 йил» эсдалик нишонининг\nЭсдалик нишонининг қалинлиги — 2,2 миллиметр.\nЭсдалик нишонининг олд томони марказида оқ эмалдан ишланган саккиз қиррали юлдуз тасвирланган. Юлдуз марказида, таралаётган қуёш нурлари фонида Ўзбекистон Республикаси Давлат байроғининг рангли эмалдан ишланган ҳилпираб турган тасвири акс этган. Юлдузнинг тепа қисмида баландлиги 3,5 миллиметр бўлган «25» ёзуви, пастки қисмида эса баландлиги 2,5 миллиметрли «YIL» ёзуви жойлашган. Эсдалик нишонининг пастки қисмида, саккиз қиррали юлдуз остида мовий рангдаги эмалдан ишланган очилган ҳолатдаги китоб — Ўзбекистон Республикасининг Конституцияси тасвири акс эттирилган. Ёзувлар зарҳал рангда.\nҚадағичнинг бўйи — 16 миллиметр, эни — 25 миллиметр.\nМазкур рукндаги бошқа мақолалар: « Фермер, деҳқон хўжаликлари ва томорқа ер эгаларининг ҳуқуқлари ва қонуний манфаатларини ҳимоя қилиш, қишлоқ хўжалиги экин майдонларидан самарали фойдаланиш тизимини тубдан такомиллаштириш чора-тадбирлари тўғрисида\tФермер, деҳқон хўжаликлари ва томорқа ер эгалари фаолиятини янада ривожлантириш бўйича ташкилий чора-тадбирлар тўғрисида »


Янги лойиҳа: Намоз сабоқлари аудио шаклда\nMuslim.uz сайти ижодкорлари томонидан Ислом динининг беш устунидан бири бўлган намоз ўқишнинг тартиб-қоидаларини Ҳанафий мазҳаби бўйича тушунарли қилиб, матнли ва овозли шаклда баён этишни режалаштирилди.\nШунингдек, имон ва ислом шартлари, Аллоҳнинг сифатлари, масжид одоблари, таҳорат, ғусл таяммум тартиблари, энг фазилатли дуолар ҳақида қисқа ва муҳим маълумотлар тақдим этилади. Ушбу маълумотлар “Мовароуннаҳр” нашриёти томонидан чоп этилган “Мен ҳам намоз ўқийман” номли китоби асосида тайёрланади.\nАллоҳ таборака ва таоло ушбу хайрли ишни муваффақиятли ва мўмин-мусулмонларимиз учун манфаатли қилсин.\nДругие материалы в этой категории: « Ҳаж зиёратчилари муфтий ҳазрат суҳбатларидан баҳраманд бўлмоқда\tАрзимас туҳфа синиқ кўнгилларни шод этди »


Янги қиёфага кирган мактабнинг тантанали очилиши\n2018.10.05 | Янгиликлар\nШайхонтоҳур туманидаги 37-имконияти чекланган болалар учун ихтисослаштирилган мактаб ўқувчилари Ўқитувчи ва мураббийлар кунини ҳар йилгидан ўзгача кайфиятда кутиб олди. Боиси, байрам арафасида мактаб янги ва замонавий кўринишга эга бўлди.\n— Тошкент шаҳар прокуратураси ташаббуси билан мактабимиз биноси ва ҳовлисида кенг кўламли таъмирлаш ва ободонлаштириш ишлари амалга оширилганидан қувончимиз чексиз, — дейди мактаб директори Шаҳноза Абдуллаева. — Синфхоналар замонавий мебеллар билан жиҳозланди. Бундай имконият ўқувчиларнинг сифатли, мазмунли таълим-тарбия олишида жуда муҳим. Бу биз педагогларни вазифамизга виждонан ёндашишга ундайди.\nМактаб спорт майдончаси қайта таъмирланиб, 280 кв метр ҳудудга махсус чим ётқизилгани ва спорт анжомлари билан жиҳозлангани спортсевар ўқувчиларни қувонтиргани рост. Янгиланган дарвоза узоқдан кўзга ташланади, бинонинг 540 кв метрли фасади қайта таъмирлангани сабаб мактаб янгича кўриниш касб этган. Ҳовлининг 1200 кв метр ерига чим ётқизилиб, мавсумий гул кўчатлари экилгани учун гарчи куз фасли бўлса-да, муассасада баҳор нафаси уфуриб тургандек.\nМактаб ертўласи ва том қисми замонавий профнастил материал билан қопланди. Ҳовлидаги замонавий ёзги айвонча танаффусда ўқувчиларнинг энг севимли масканига айланди. Мактаб ҳовлисининг кириш ҳамда ёзги айвонча йўлагига 108 кв метр брусчатка ётқизилди. “Тиббиёт хонаси”, “Пазандалик”, “Сартарошлик”, меҳнат хоналарига иссиқ ва совуқ сув қувури ўтказилиб, 3 та раковина ўрнатилди. 6 кв метрли тиббиёт хонаси қайта таъмирланиб, 12 кв метрга кенгайтирилди ҳамда мебель жиҳозлари билан таъминланди. Даволовчи гимнастика ва ритмика хонаси учун 7 миллион сўмлик соғломлаштирувчи жиҳозлар олингани ўқувчилар учун айни муддао бўлди. Мактаб кутубхонасига 37 номдаги 41 миллион сўмлик янги нашрдан чиққан дарсликлар тақдим этилди.\nЯнги қиёфага кирган мактабнинг тантанали очилиши муносабати билан ўтказилган “Орзулари бир олам қалблар!” мавзусидаги тадбирда ўқувчиларнинг қувноқ куй-қўшиқлари, амалга оширилган ишлар юзасидан тайёрланган слайд намойиши, ота-оналарнинг миннатдорлиги байрам иштирокчиларига кўтаринки кайфият бағишлади.


Бақара 184. Саноқли кунларда. Сизлардан ким бемор ёки сафарда бўлса, бас, саноғи бошқа кунлардан. Уни қийналиб тутадиганлар зиммасида фидя – бир мискин таоми бордир. Ким яхшиликни ўз ихтиёри ила қилса, бу ўзи учун яхшидир. Агар билсангиз, рўза тутмоғингиз сиз учун яхшидир.\nЯъни бемор тузалганидан сўнг, мусофир сафардан қайтганидан сўнг неча кунни тутмаган бўлса, ўшанча кун қазо рўза тутади. Уламоларимиз беморлар сафига ҳомиладор ва эмизадиган аёлларни ҳам қўшганлар. Ҳомиладор аёл неча кун рўза тутмаган бўлса, туққанидан кейин шунча кун қазо рўза тутади. Эмизадиган аёл ҳам боласини кўкракдан ажратганидан сўнг қазо рўза тутади.\n«Уни қийналиб тутадиганлар зиммасида фидя – бир мискин таоми бордир».\n2- 134. Булар ўтиб кетган умматдирлар. Уларга ўзла..\n2- 158. Албатта, Сафо ва Марва Аллоҳнинг шиорлари..\n2- 199. Сўнгра одамлар қайтиб тушган жойдан тушинг..


«Ўзгидромет» ҳафталик об-ҳаво илиқ бўлишини айтмоқда\nБугун, баҳор фаслининг биринчи куни Ўзбекистон ҳудудида кам булутли ва қуруқ об-ҳаво сақланиб туради. Ҳаво ҳарорати 13-18 даража илиқ бўлади, бу меъёрдан 2-4 даражага юқоридир.\n«Ўзгидромет» хабарига кўра, эртага республикада кун давомида ҳаво булутли бўлиши кутилмоқда. Бунинг ҳисобига ҳаво ҳарорати кундуз кунлари бироз пасаяди ва 10-15 даража илиқни ташкил этади, аммо ёғингарчилик кутилмайди.\nКиритилди: 16:30 01.03.2021. Ўқилди: 2182 марта. Фикрлар сони: 0 та.